RAMAI MAHU KELUAR UMNO, TAPI TAK SEMUA DIALU-ALUKAN

 Siapa lagi akan keluar meninggalkan UMNO?

 Semalam, bekas Menteri Perdagangan Antarabangsa dan Industri, Mustapha Mohamad membuat kejutan dengan mengumumkan keluar UMNO secara serta-merta.

 Hari ini diikuti pula ia dengan bekas Menteri Luar Negeri, Anifah Aman yang mengambil langkah yang sama.

 Bekas Menteri Pertahanan, Hishammuddin Hussein tiba-tiba dilapor mengadakan pertemuan empat mata hampir dua jam dengan Tun Mahathir Mohamad di Putrajaya semalam dan turut dijangka akan meninggalkan UMNO dalam waktu terdekat ini.

 Jika Hishammuddin keluar UMNO, bermakna beliau akan menuruti jejak langkah datuknya, Allahyarham Onn Jaafar dan bapanya, Hussein Onn yang kedua-duanya pernah keluar UMNO dan akhirnya meninggal dunia di luar UMNO.

 Di media sosial, tersebar satu senarai meliputi 17 nama Ahli Parlimen UMNO yang dikatakan akan keluar parti. Bagaimanapun, beberapa orang daripadanya telah menafikan perkara itu.

 Shahidan Kassim, bekas Menteri di Jabatan Perdana Menteri dan Ahli Parlimen Arau kemudiannya tidak menolak kemungkinan ada 18 Ahli Parlimen akan keluar meninggalkan UMNO.

 Lokman Noor Aman yang kerjanya  asyik dengan demontrasi sejak UMNO hilang kuasa juga menjangkakan ada beberapa Ahli MT UMNO akan meninggalkan parti itu.

 Beberapa nama lain seperti bekas Ketua Menteri Melaka, Idris Haron turut dispekulasikan akan meninggalkan UMNO.

 Nazri Aziz dan Khairy Jamaluddin tidak terkecuali disenaraikan akan keluar UMNO, khabarnya cuma menunggu masa yang sesuai saja.

 Nazri, malah telah memberi petunjuk yang jelas dengan mahu berkempen untuk Anwar Ibrahim di Port Dickson, manakala rakan-rakan di coffee house mengatakan jika Tun Abdullah Badawi tiada lagi ketika ini, pasti sudah lama KJ menyeberang meninggalkan UMNO.

 Berapa ramai  lagi nak keluar UMNO sebenarnya?

 Apa nak jadi dengan UMNO kalau semakin ramai pemimpinnya keluar parti?

 Sebetulnya memang ramai pemimpin UMNO, khususnya Ahli Parlimen, Ketua Bahagian dan Adun yang mahu keluar meninggalkan UMNO.

 Terbiasa hidup dengan kuasa, mewah dengan wang ringgit, lumayan dengan kontrak dan elaun sebagai pengerusi di sana sini, kehilangan kuasa UMNO adalah malapetaka bagi para pemimpinnya.

 Sebulan dua memang mereka boleh bertahan, tetapi memasuki lebih empat bulan lamanya, rasa pening-pening sudah mula melanda.

 Banyak bil dan tanggungan perlu dibereskan. Bagi yang berbini dua atau tiga, lagi parah jadinya.

 Penyokong dan pengundi yang meminta itu dan ini tetap sama saja seperti dulu perangainya, yang tahu asyik meminta saja.

 Dalam keadaan seperti itu, di ketika pening kepala tambah menjadi-jadi, tentu saja mendekati kerajaan atau cuba menjadi sebahagian daripada kerajaan adalah pilihan terbaik untuk dilakukan.

 Dalam kes Mustapha misalnya, tindakan beliau keluar UMNO adalah setelah mengadakan pertemuan dan perbincangan dengan “seseorang yang berpengaruh” dalam kerajaan pada petang semalam.

 Pertemuan itu berlangsung hampir dua jam di sebuah lokasi di ibu negara.

 Sumber yang hampir dengan “orang berpengaruh”  berkenaan mengakui bahawa terdapat beberapa lagi Ahli Parlimen UMNO cuba berunding berhubung langkah politik mereka untuk keluar UMNO dan menyertai Bersatu.

 Namun, tidak semua hasrat Ahli Parlimen UMNO itu diterima dengan baik. Ada di antara mereka dengan mudah diterima untuk bertemu dan berbincang, tetapi terdapat juga beberapa Ahli Parlimen UMNO yang tidak dilayan oleh “orang berpengaruh” berkenaan.

 Mereka bukan saja enggan ditemui oleh “orang berpengaruh” itu,  malah  “orang berpengaruh” berkenaan juga tidak mahu bercakap melalui telefon dengan beberapa Ahli Parlimen tertentu UMNO, walapun telah cuba dihubungi beberapa kali.

 Kesimpulannya, “orang berpengaruh” berkenaan tahu dan kenal siapa pemimpin UMNO yang boleh diterima serta bermanfaat untuk Pakatan Harapan dan siapa yang wajib ditolak begitu saja.

 Bagi yang rekod bersih dan tiada apa-apa fail di SPRM, mereka mungkin tiada masalah untuk diterima, tetapi bagi yang bertimbun kes serta failnya, barangkali mereka perlu mengadap pihak berkuasa terlebih dahulu.
(ShahbudinHusin 19/09/2018)

0

0

votes
Article Rating
Kongsikan artikel ini


KERJASAMA DENGAN PAS HANYA MERUGIKAN UMNO

 Berikutan tindakan Mustapa Mohamad keluar meninggalkan UMNO, isu kerjasama antara UMNO dengan Pas kembali menjadi perbualan serta perbincangan ramai.

 Bekas Menteri Perdagangan Antarabangsa dan Industri itu jelas tidak setuju dan menjadikan kerjasama dengan Pas sebagai alasannya meninggalkan UMNO.

 Kata Mustapa atau Tok Pa, hala tuju yang diambil UMNO pada masa ini tidak lagi selari dengan prinsip politik yang dipegangnya selama ini.

 Bekas Menteri Belia dan Sukan, Khairy Jamaluddin kemudiannya lantas menyalahkan Zahid Hamidi atas hala tuju UMNO sekarang susulan tindakan Mustapa itu sambil menyeru agar UMNO kembali kepada jalan tengah dalam perjuangannya.

 Pokoknya, Khairy sejak dulu memang tidak setuju dengan pendekatan membawa UMNO berbaik-baik dengan Pas.

 Seorang lagi pemimpin UMNO iaitu bekas Menteri Pelancongan dan Kebudayaan, Nazri Aziz pula tidak faham kenapa UMNO mahu bekerjasama dengan Pas sekarang.

 Kata beliau, UMNO pernah mengajak Pas untuk bekerjasama membentuk kerajaan campuran di Perak selepas keputusan PRU14 pada 9 Mei lalu yang menyaksikan BN memperolehi 27 kerusi, PH 29 kerusi dan Pas 3 kerusi, tetapi ditolak oleh parti Islam tersebut.

 “Mereka pernah menolak untuk membentuk kerajaan campuran dengan kita, sebab itu saya tak faham mengapa sekarang kita perlu bekerjasama dengan Pas, kata Nazri lagi.

 Bagaimanapun, Najib Razak yang memulakan pendekatan berbaik-baik dengan Hadi Awang mempertahankan keputusan UMNO bekerjasama dengan Pas itu.

 Zahid Hamidi yang sebelah badannya diketahui ada DNA Anwar dan sebelah lagi DNA Najib sehingga ini masih tidak berkata apa-apa berhubung lanjutan kerjasama dengan Pas itu, meskipun ramai yang menjangkakan beberapa lagi pemimpin UMNO akan meninggalkan parti kerana tidak setuju dengan kerjasama itu.

 Dari segi politik Malaysia, sesuai dengan kedudukan UMNO yang masih bersama MCA dan MIC dalam BN, tindakan bekerjasama dengan Pas, sebuah parti politik kiri yang kadangkala melampau, adalah suatu langkah yang silap.

 UMNO harus sedar, kekalahan BN dalam pilihanraya lalu adalah disebabkan pengundi bukan Melayu bersatu hati menolaknya. Sebaliknya, sokongan pengundi Melayu masih dikira kuat untuk parti itu.

 Untuk meraih kembali sokongan pengundi bukan Melayu yang hilang dan berusaha kembali menjadi kerajaan, langkah yang betul bukanlah dengan bekerjasama dengan Pas yang tidak disenangi serta ditakuti oleh pengundi bukan Melayu.

 Selain mengekalkan sokongan Melayunya, UMNO sepatutnya sekarang ini membantu MCA dan MIC mendapatkan kembali sokongan kaum Cina dan India terhadap parti masing-masing. Banyak usaha dan pendekatan secara bersama boleh dilakukan bagi tujuan itu.

 Tetapi, apabila UMNO yang merupakan sebahagian daripada BN bersama-sama dengan MCA dan MIC lebih condong bekerjasama dengan Pas, ia sebenarnya hanya akan menyebabkan pengundi bukan Melayu lebih menjauhi MCA dan MIC.

 Dalam kata lain, kerjasama UMNO dan Pas akan terus mengukuhkan lagi kedudukan DAP di mata pengundi bukan Melayu.

 Alasan bahawa kerjasama UMNO dan Pas adalah untuk perpaduan ummah dan kepentingan bangsa serta agama, langsung tidak relevan dalam konteks negara berbilang kaum. Untuk berkuasa, UMNO tidak boleh bergantung kepada sokongan Melayu semata-mata.

 Lagi pun, UMNO adalah parti politik dan bukan badan dakwah atau NGO yang begitu mementingkan perpaduan ummah. Keutamaan sebagai parti politik adalah kuasa. Setelah ada kuasa, barulah boleh menjaga bangsa dan agama.

 Dalam hal ini juga, UMNO harus membezakan dirinya dengan Pas. UMNO adalah parti nasional yang pernah berkuasa di kalangan masyarakat berbilang kaum kerana sikap sederhana dan toleransinya terhadap kaum-kaum lain.

 Melalui BN, walaupun UMNO adalah dominan, tetapi kerana sikap sederhana dan toleransinya itulah yang menyebabkan ia diterima sebagai kerajaan selama lebih 60 tahun.

 UMNO tidak sama dengan Pas. Walaupun ternampak bersifat nasional juga, namun Pas sebenarnya adalah parti untuk Kelantan dan Terengganu semata-mata.

 Bagi Pas, meskipun bertanding 160 kerusi Parlimen, keutamaannya lebih untuk berkuasa Kelantan dan Terengganu saja. Di peringkat nasional, Pas lebih suka jadi pembangkang dan kemudian menyibukkan diri dengan memenuhi jadual hujung minggu dengan ceramah di sana sini berbanding menjadi kerajaan.

 Sebab itu, apabila UMNO bekerjasama dengan Pas, yang untung ialah Pas. Melalui kerjasama itu, Pas akan terus dapat mentadbir Kelantan dan Terengganu yang penduduknya merupakan majoriti Melayu, tetapi akan terus menggagalkan UMNO untuk menguasai Malaysia yang berbilang kaum pengundinya.

 Lebih dari itu, kerjasama UMNO dengan Pas turut menjadikan senario politik dalam negara berbilang kaum seperti negara kita semakin tidak sihat dengan memungkinkan lebih banyak tercetusnya amalan perkauman dan agama yang melampau sepanjang masa.

 Untuk kembali berkuasa, UMNO tiada pilihan selain kembali kepada jalan tengah, memutuskan hubungan dengan Pas dan memberi tumpuan yang khusus untuk membantu MCA dan MIC meraih kembali sokongan pengundi bukan Melayu.
(ShahbudinHusin 20/09/2018)

0

0

votes
Article Rating
Kongsikan artikel ini


SIAPA PENYAMUN, SIAPA PENCURI?

 Dulu, ketika mula-mula didedahkan oleh WSJ berhubung kemasukan wang berjumlah RM2.6 bilion ke dalam akaun bank peribadinya, Najib Razak menegaskan, beliau bukan seorang penyamun.

 “Kalau pun saya nak menyamun, takkan saya masukkan dalam akaun peribadi,” begitulah lebih kurang kata-kata Najib waktu itu.

 Kenyataan beliau kemudiannya disokong oleh seluruh pimpinan UMNO termasuk Ahmad Maslan yang menyebut, “bodohlah Najib kalau masukkan wang sebanyak itu menggunakan akaun bank peribadinya.”

 Apabila WSJ terus mendedahkan bukti demi bukti mengenai kemasukan wang itu dan Najib tidak mampu mengelak lagi, beliau lantas tampil mengatakan wang tersebut adalah derma yang diterimanya adalah daripada kerabat Diraja Arab Saudi.

 Berduyun-duyunlah pula pemimpin UMNO mengatakan ia sebagai derma juga. Dulu berduyun-duyun sama menafi, kemudian berduyun-duyun pula mengesahkan ada wang dalam akaun peribadi, cuma didalihkan sebagai derma.

 Antara Najib dan Ahmah Maslan, siapa yang bodoh dalam hal ini?
Sementara Najib mengatakan wang tersebut adalah derma untuk UMNO menghadapi pilihanraya, beberapa pemimpin  lain yang bersuara sentiasa tampil dengan dengan hujah yang berbeza-beza.

 Ada yang berkata untuk memerangi keganasan, melawan pengaruh ISIS, menentang Syiah, mengembangkan fahaman Ahli Sunnah Wal Jamaah dan berbagai alasan yang lain lagi.

 Dalam hantaran di laman facebooknya beberapa hari lalu, sambil menunjukkan beberapa bukti kononnya wang RM2.6 bilion itu adalah derma daripada kerabat Diraja Arab Saudi, Najib turut menyebut ia adalah derma untuk  “pelan kecemasan” bagi menghadapi ketidaktentuan politik dalam negara berikutan peristiwa 16 September beberapa tahun sebelum itu.

 Yang penting wang beribu-ribu juta itu ada diterima Najib, cuma hairannya kenapa beliau mula-mula menafi dan kemudian mengiyakannya?

 Yang lebih menghairankan, alasan mengapa wang itu diberikan juga tidak pernah sama dan berbeza-beza dari semasa ke semasa.

 Semalam, berkaitan wang RM2.6 bilion yang sama dan setelah tidak lagi berkuasa, Najib didakwa di mahkamah dengan 25 pertuduhan berkaitan dengannya.

 Penantian banyak pihak yang mempersoalkan bila lagi Najib mahu didakwa berkaitan penerimaan wang tersebut serta memberi gambaran seolah-olah kerajaan tiada bukti untuk meneruskan pendakwaan, menjadi kenyataan jua akhirnya.

 Sebaik selepas pendakwaan di mana Najib mengaku tidak bersalah dan dibebaskan dengan ikat jamin RM3.5 juta serta diberi kelonggaran untuk membayar wang jaminan secara ansuran sehingga 28 September depan, beliau bersuara lagi dengan mengatakan, “bukan bukan pencuri.”

 Hmmmm….dulu bukan penyamun, sekarang bukan pencuri!!

 Kalau begitu, siapa penyamun dan siapa pencuri sedangkan ada wang beribu-ribu juta ditemui?

 Najib boleh bercakap apa saja – “saya bukan penyamun”, “saya bukan pencuri” atau ungkapan-ungkapan lain yang dimahukannya.

 Tetapi, sekarang baru bermula proses pendakwaan dan perbicaraan dijadual akan diadakan pada November depan. Adanya tuduhan atau pendakwaan tidak bermakna Najib sudah bersalah.

 Begitu juga dengan pengakuan tidak bersalah yang dibuatnya, ia tidak bermakna Najib tidak bersalah. Bersalah atau tidak hanya akan ditentukan dalam perbicaraan di mahkamah nanti.

 Yang ditunggu-tunggu ramai ialah oleh kerana Najib sudah menyebut nama putera Raja Arab Saudi yang kononnya menulis surat dan memberi derma RM2.6 bilion kepadanya, walaupun dalam masa yang sama mengakui kemasukan wang itu dibuat melalui Tanore Finance, sebuah firma yang dimiliki oleh Jho Low bersama Eric Tan Kim Loong, apakah dalam perbicaraan nanti beliau dapat menampilkan anak raja Arab Saudi itu sebagai saksinya?

 Sediakah anak Raja Arab  itu berdepan soalan-soalan pendakwa dan pihak pembela di dalam mahkamah?

 Bagaimana jika tiada anak Raja Arab dapat ditampilkan sebagai saksi sehingga akhir bicara?
(ShahbudinHusin 21/09/2018)

0

0

votes
Article Rating
Kongsikan artikel ini


ANWAR YANG TERLEBIH GHAIRAH…..

 Di sebalik Anwar Ibrahim pernah mengatakan tidak akan tergesa-gesa untuk kembali ke Parlimen, apa lagi untuk mengambil alih jawatan Perdana Menteri daripada Tun Mahathir Mohamad, realitinya ramai yang melihat beliau kadangkala terlebih ghairah kepada jawatan tersebut.

 Khususnya setelah kerusi Parlimen Port Dickson dikosongkan untuknya kembali sebagai Ahli Parlimen, beberapa kenyataan beliau kebelakangan ini jelas menggambarkan hakikat tersebut.

 Ketika Menteri Pendidikan, Mazlee Malik berdepan kritikan umum berhubung kedudukannya sebagai Presiden UIAM, Anwar tampil mengatakan beliau akan bertemu dengan menteri tersebut dalam waktu terdekat ini.

 Pertemuan itu mungkin sudah diadakan, cuma setakat ini tiada sebarang khabar berita mengenainya.

 Kata Presiden PKR itu, pertemuan dengan Mazlee adalah bagi membincangkan beberapa keputusan yang dibuat menteri berkenaan yang tidak diterima baik oleh sesetengah pihak.

 Persoalannya, wajarkah Anwar atas kapasitinya hanya sebagai bakal Perdana Menteri sudah mula melakukan kerja-kerja pemantauan terhadap menteri-menteri yang dilantik oleh Tun Mahathir?

 Bukankah, jika pun ingin melakukan teguran atau memberi nasihat kepada menteri-menteri, ia sepatutnya dilakukan oleh Timbalan Perdana Menteri, Dr. Wan Azizah Wan Ismail dan bukannya Anwar?

 Kemudian Anwar juga bercakap mengenai rombakan kabinet setelah beliau mengambil alih jawatan Perdana Menteri nanti.

 Anwar tidak menolak kemungkinan akan melakukan rombakan dan keputusannya adalah berdasarkan prestasi menteri sedia ada.

 “Saya fikir  pilihan sentiasa diberikan kepada pemimpin baharu untuk membuat keputusan.

 “Jika mereka efektif, mereka akan diteruskan. Tetapi, jika mereka biasa-biasa saja atau tidak mempunyai kepakaran atau prestasi mereka lemah, sudah tentu kita perlu semak semula,” katanya lagi.

 Ehh..kenapa cepat sangat Anwar nak bercakap soal rombakan kabinet?

 Seterusnya, Anwar juga menyatakan keterbukaannya untuk mewujudkan jawatan khas setelah Tun Mahathir tidak lagi memegang jawatan Perdana Menteri.

 Menurutnya, mewujudkan satu peranan khas seperti menteri kanan  atau menteri mentor seperti di Singapura tidak akan menjadi masalah jika hubungan beliau dengan Tun Mahathir kekal mesra.

 Walaubagaimapun, Anwar percaya bahawa Tun Mahathir tidak akan berminat untuk terus berada dalam kerajaan ketika itu.

 Dalam sebuah forum dengan pelajar Singapura baru-baru ini pula, ketika ditanya perasaannya melihat Tun Mahathir mengangkat sumpah jawatan sebagai Perdana Menteri pada 10 Mei lalu, Anwar berkata, sepatutnya  yang mengangkat sumpah itu adalah dirinya.

 Walaupun kemudiannya Anwar menjelaskan kenyataannya itu hanya bergurau dan sekadar menjawab pertanyaan yang ditujukan kepadanya, gambaran jelasnya ialah keghairahan beliau kepada kerusi Perdana Menteri semakin memuncak kebelakangan ini.

 Bagaimana agaknya keghairahan Anwar seterusnya setelah bergelar Ahli Parlimen Port Dickson pada 13 Oktober nanti?

 Bolehkah beliau terus bersabar menanti tempoh kira-kita setahun setengah lagi sebelum Tun Mahathir menyerahkan jawatan Perdana Menteri kepadanya?

 Atau….?????
(ShahbudinHusin 21/09/2018)

0

0

votes
Article Rating
Kongsikan artikel ini


ADAKAH SHAFIE APDAL DAN ISA SAMAD BERPOTENSI MELARIKAN DIRI?

Dilaporkan bahawa SPRM menyatakan sebab utama mengapa bekas Perdana Menteri, Najib Razak tidak dipakaikan baju oren yang bertulis “Lokap SPRM” ialah kerana beliau kurang berisiko untuk melarikan diri.

 Timbalan Ketua Pesuruhjaya SPRM, Azam Baki berkata, tidak semua tertuduh mesti dipakaikan dengan baju oren dan SPRM akan melihat kepada aspek risiko sama ada seseorang itu mempunyai potensi untuk melarikan diri atau tidak.

 “Kebiasaannya kalau orang itu mendatangkan kemudaratan, dia akan dipakaikan dengan baju oren.

 “Ia bergantung kepada penilaian dari satu kes kepada satu kes yang lain,” kata beliau sebagai menjelaskan kekeliruan orang ramai mengapa Najib tidak dipakaikan baju oren ketika di mahkamah baru-baru ini.
Mungkin kita boleh menerima alasan dan hujah yang diberikan oleh SPRM itu kerana kita tentunya sedar bahawa tidak mungkin Najib mahu atau berpotensi untuk melarikan diri.

 Najib bukanlah penjenayah yang ganas, meskipun skandal 1MDB yang dikaitkan dengannya adalah bertaraf mega, raksasa serta melibatkan jumlah wang beribu-ribu juta.

 Okaylah, terima kasih kepada SPRM kerana sudi memberi penjelasan.

 Tetapi, bagaimana dengan bekas Menteri Pembangunan Luar Bandar, Shafie Apdal yang pernah dipakaikan dengan baju oren sebelum ini?

 Apakah beliau yang sekarang merupakan Ketua Menteri Sabah berpotensi untuk melarikan diri?

 Bolehkah sesiapa percaya Shafie Apdal berpotensi melarikan diri, maka dengan sebab itu beliau dipakaikan dengan baju oren?
Begitu juga dengan bekas Pengerusi Felda, Isa Samad yang turut pernah mengalami dipakaikan baju oren oleh SPRM.

 Apakah dalam pertimbangan SPRM bahawa Isa Samad seorang yang berpotensi untuk melarikan diri ketika itu?

 Ada sesiapa mahu percaya Shafie Apdal dan Isa Samad berpotensi untuk melarikan diri?

 Persoalan umum yang seolah-olah SPRM mengamalkan sikap pilih bulu dan berpilih-pilih dalam bertindak nampaknya memerlukan agensi tersebut tampil dengan penjelasan lain yang lebih meyakinkan lagi.
Alasan Najib tidak dipakaikan baju oren kerana kurang berisiko melarikan diri langsung tidak meyakinkan, bahkan ramai yang ketawa mendengar alasan itu.
(ShahbudinHusin 22/09/2018)

0

0

votes
Article Rating
Kongsikan artikel ini


JANGAN SENTAP DENGAN PEMERIKSAAN POLIS DI RUMAH TUN RAHAH

Dalam apa juga kes, terutama untuk mencari bahan bukti, apabila pihak polis melakukan serbuan atau pemeriksaan, ia tentulah berdasarkan maklumat yang mereka terima.

 Ada ketikanya maklumat yang diterima itu betul dan ada kalanya tidak berapa tepat.

 Tetapi, demi tugas dan tanggungjawab, ia tetap kena dilakukan walaupun terpaksa pulang dengan tangan kosong. Itulah tugas dan tanggungjawab polis.

 Dalam siasatan kes skandal 1MDB yang melibatkan Najib Razak, jika pihak polis menerima maklumat perlunya melakukan pemeriksaan di rumah ibu beliau iaitu Tun Rahah, maka ia ia juga tidak terkecuali dari skop tugas da tanggungjawab polis tersebut.

 Pemeriksaan itu bukan dilakukan kerana Tun Rahah merupakan isteri kepada Allahyarham Tun Razak, Perdana Menteri kedua yang banyak berjasa kepada bangsa dan negara, sebaliknya dilakukan atas kapasitinya sebagai ibu kepada Najib yang ketika menjadi Perdana Menteri sebelum 9 Mei lalu didapati telah terlibat dengan skandal kewangan terbesar dunia serta sedang didakwa di mahkamah.

 Pemeriksaaan juga dilakukan kerana Najib turut dipercayai kerap pergi ke rumah ibunya itu dan mungkin ada apa-apa bukti yang terdapat di situ.  Itu saja dan semua ini adalah proses biasa sebenarnya.

 Dalam hal ini, baik ahli keluarga Najib atau mana-mana penyokongnya, mereka tidak perlu sentap hati atau cuba meraih simpati rakyat berikutan tindakan polis di rumah ibunya itu.

Jangan alihkan daripada isu sebenar. Isu sebenar ialah berkenaan Najib dan bukannya Tun Razak. Jika kasihan atau simpati dengan Tun Rahah, sentaplah dengan Najib yang ada skandal itu.
 Pihak polis hanya melakukan kerjanya dan tiada yang salahnya dengan pemeriksaan yang dilakukan polis itu.

 Jika Najib tidak pernah terlibat dengan skandal 1MDB, sudah tentu Tun Rahah tidak perlu melalui pengalaman rumahnya diperiksa oleh oleh pihak polis itu.

 Jadi, jangan salahkan pihak polis, tapi salahnya terletak pada Najib. Juga jangan dikaitkan dengan Tun Razak, sebaliknya kaitannya adalah dengan anak Tun Razak yang bernama Najib.

 Tambahan lagi, polis bukanlah melakukan serbuan secara ganas atau sebagainya, tetapi hanya pemeriksaan dengan cara yang penuh hormat dan bererika.

 Pihak polis bukan tidak kenal siapa Tun Rahah. Sebab itu ia dilakukan dengan baik, malah mendapat kerjasama daripada Tun Rahah sendiri dan ahli keluarga lain yang ada di rumah tersebut.
(ShahbudinHusin 22/09/2018)

0

0

votes
Article Rating
Kongsikan artikel ini


MAZLAN ALIMAN, PEJUANG YANG MEMANG SEPATUTNYA DIHARGAI

 Pengumuman Menteri Pertanian dan Industri Asas Tani, Salahuddin Ayub bahawa pejuang Felda, Mazlan Aliman bakal dilantik menerajui salah sebuah agensi di bawah kementeriannya tentu saja dialu-alukan oleh mereka yang faham erti budi dan membalas budi.

 Siapa yang tidak kenal dengan Mazlan, Pengerusi Persatuan Anak Peneroka Felda atau Anak, seorang yang dikenali gigih dan tidak pernah kenal putus asa, meskipun kehidupannya sendiri cukup sederhana dan tidaklah sekaya mana.

 Lebih daripada itu, perjuangannya membela peneroka dan mendedahkan kemelut dalam Felda sejak puluhan tahun juga pernah menyebabkannya disaman sehingga terpaksa membayar ratusan ribu ringgit oleh agensi tersebut.

 Tetapi, semua  itu tidak menjadi halangan kepadanya bagi meneruskan perjuangan membela nasib peneroka Felda, malah kejayaan Pakatan Harapan memenangi 19 daripada 54 kerusi Parlimen kawasan Felda, sebahagiannya adalah melalui peranan yang dimainkannya sejak bertahun-tahun lamanya sebelum ini.

 Oleh itu, memberinya penghargaan dengan melantiknya menerajui sebuah agensi kerajaan memang tepat dan sudah sepatutnya.  Ini kerana dengan kejayaan memenangi 19 kerusi di kawasan Felda itulah yang menyebabkan Pakatan Harapan berjaya menjadi kerajaan pada hari ini.

 Memang kejayaan memenangi 19 kerusi itu bukan usaha Mazlan seorang, tetapi beliaulah yang menggerakkan kesedaran di kalangan peneroka Felda tanpa kenal penat dan putus asa, terutamanya generasi kedua,  agar berani melakukan perubahan.
Usaha beliau itu pula bukan dilakukan sehari dua, bahkan sejak berpuluh tahun lamanya iaitu ketika bersama dengan Pas lagi. Ketika Pas di ambang perpecahan di antara golongan ulama dan profesional, Mazlan adalah satu-satunya pemimpin tidak berkopiah yang berjaya terpilih sebagai AJK Pas Pusat. Yang lain semuanya ditewaskan.

 Bagaimanapun, demi solidariti dengan kawan-kawannya yang lain daripada kalangan profesional yang diketepikan oleh perwakilan Pas, beliau kemudian meletakkan jawatannya dan sanggup bersama-sama mereka yang lain menyertai Amanah, sebuah parti yang ketika itu belum tentu untung nasibnya lagi.

 Melalui Amanah yang disertainya, beliau terus membawa Anak yang diterajuinya bersama  parti itu dengan mengajak golongan peneroka terus bergerak ke arah perubahan kerajaan. Jika dulu beliau mengajak peneroka bersama Pas, kini diajaknya pula bersama dengan Amanah.

 Selalu orang berkata, perjuangan tidak semestinya memerlukan pembalasan, tetapi dalam keadaan Pakatan Harapan sudah menjadi kerajaan dan sebahagian rakan-rakan dalam Amanah turut memperolehi jawatan, adalah tidak kena jika Mazlan diketepika atau tidak diberikan apa-apa jawatan.

 Walaupun sepatutnya Mazlan memperolehi sesuatu jawatan berkaitan Felda agar beliau boleh terus memainkan peranan membela golongan peneroka, khususnya berkaitan janji-janji yang dilafazkan sebelum PRU14 lalu, setidak-tidaknya jawatan di agensi Kementerian Pertanian ini memadai juga sebenarnya.

 Mungkin dengan jawatan baru ini, Mazlan boleh meneroka idea-idea baru, bukan saja berkaitan agensi yang diterajuinya, tetapi juga untuk kepentingan dan menambah lagi pendapatan golongan peneroka Felda.

 Dalam waktu yang sama, kerajaan juga janganlah terlepas pandang  terus mengenai janji-janji kepada peneroka, khususnya untuk menghapuskan hutang-hutang tidak wajar mereka.

 Janji itulah yang turut memberi sumbangan besar kepada kesediaan golongan peneroka untuk menukar kerajaan. Jika gagal ditunaikan, ia sudah tentu mengancam kedudukan 19 kerusi Parlimen yang dimenangi Pakatan Harapan dalam pilihanraya lalu.

 Sejujurnya, Mazlan adalah antara beberapa nama lain yang memberi sumbangan besar kejayaan Pakatan Harapan dalam pilihanraya lalu. Tetapi, sebagaimana yang lain itu, oleh kerana mereka tidak bertanding atau kalah dalam pilihanraya, maka tidaklah semudah itu mereka memperolehi jawatan dalam kerajaan sebaik Pakatan Harapan mengecapi kemenangan.

 Perlantikan Mazlan ini mungkin suatu permulaan. Diharapkan selepas ini, beberapa nama yang diketahui ada memberi sumbangan besar kepada kemenangan Pakatan Harapan tidak terus diketepikan atau dibiarkan begitu saja.

 Tun Mahathir Mohamad dan mereka yang menjadi menteri sekarang tentu tahu siapa yang pernah menyumbang, malah sebahagiannya dengan wang, tenaga, harta, malah dengan kesanggupan dipenjara atau turun naik mahkamah dibuatnya.

 Hargailah mereka itu. Jika sebelum ini mereka pernah menyumbang sehingga Pakatan Harapan berjaya menjadi kejayaan, percayalah sumbangan mereka itu akan lebih bermakna jika dimanfaatkan dalam kerajaan untuk sama-sama membina Malaysia Baru yang lebih cemerlang dan gemilang.
(ShahbudinHusin 23/09/2018)

0

0

votes
Article Rating
Kongsikan artikel ini


PAU 2018 MEDAN DESAK ZAHID HAMIDI LETAK JAWATAN?

 Kalau kita tanya kepada orang UMNO sekarang ini, daripada sepuluh yang ditemui, tujuh atau lapan daripadanya tidak akan teragak-agak pasti menggelengkan kepala dengan kepimpinan Zahid Hamidi selaku Presiden UMNO.

 Tanpa ragu-ragu mereka akan mengatakan Zahid Hamidi tidak berbuat apa-apa untuk memulihkan parti yang sudah jadi pembangkang sekarang ini.

 Selebihnya akan berkata, sudah lebih empat bulan berlaku, mereka makin tak faham entah apa lagi yang ditunggu oleh Presiden UMNO itu untuk memulakan usaha memulih dan menggerakkan parti agar bangun daripada kekalahan.

 “Langsung kami tak faham dengan beliau.

 “Kadang-kadang menyesal pun ada memenangkannya berbanding Tengku Razaleigh dan Khairy Jamaluddin dalam pemilihan jawatan Presiden UMNO yang lalu,” tambah yang lain.

 Sosek-sosek mengenai Zahid Hamidi yang hampir merata sekarang tidak jauh berbeza dengan tulisan dalam blog ini beberapa minggu sebelum ini yang mengumpamakan Zahid Hamidi tidak lebih seperti biskut – sekejap ada sekejap tiada.
Sepanjang lebih empat bulan ini, beliau hanya muncul selaku Presiden UMNO tidak lebih daripada lima kali – ketika kempen di Sungai Kandis, Seri Setia dan menghadiri Muktamar Pas di Kuala Terengganu, minggu lalu.

 Selainnya, dalam sekian banyak isu politik yang berlaku dalam negara, Zahid Hamidi seolah-olah tiada mulut untuk bersuara, bahkan Khairy Jamaluddin yang tewas kepadanya kelihatan lebih kerap dan berfakta dalam bersuara.

 Ketika Mustapa Mohamad mengejutkan UMNO dengan tindakannya meninggalkan parti, Zahid Hamidi hanya mampu mengeluarkan kenyataan media sahaja, itu pun hanya sehari kemudiannya.

 Sebab itu, apabila Tengku Razaleigh Hamzah dalam sebuah wawancara menyebut, berdasarkan apa yang didengar dan maklumat diterimanya bahawa Zahid Hamidi digambarkan tidak peduli kepada UMNO, ia bukanlah sesuatu asing atau memeranjatkan.

 Zahid Hamidi didakwa gagal menterjemahkan peranannya dalam menentukan hala tuju parti kerana menurut Ku Li, beliau dikatakan ada banyak kepentingan diri.

 Apakah kepentingan diri Zahid Hamidi?

 Walaupun secara terbuka dilihat berbaik-baik dengan Pas dan secara sulit pula mengadakan pertemuan dengan Tun Mahathir Mohamad untuk menggabungkan UMNO dan Bersatu, dikatakan impian besar dan sebenar Zahid Hamidi ialah menunggu Anwar Ibrahim menjadi Perdana Menteri.

 Beliau diberitakan berimpian membawa UMNO bekerjasama dengan PKR setelah Anwar menjadi Perdana Menteri demi untuk mengembalikan kedudukan UMNO sebagai kerajaan semula.

 Bagaimanapun, oleh kerana Anwar sudah awal-awal menolak untuk bekerjasama dengan UMNO dan dalam masa yang sama pengharapan Zahid Hamidi masih tinggi terhadap kerjasama tersebut, itulah yang menyebabkan beliau dikatakan  tidak mahu berbuat apa-apa untuk memulihkan UMNO sekarang ini.

 Takut-takut kalau tersalah langkah, harapan untuk bekerjasama dengan Anwar itu jadi musnah sama sekali.

 Ada juga kalangan dalam UMNO yang berpendapat sekiranya dalam tempoh setahun dua akan datang, usaha mengembalikan UMNO sebagai kerajaan melalui kerjasama dengan Anwar itu tidak juga menjadi kenyataan, Zahid Hamidi berkemungkinan besar tidak lagi akan mempertahankan jawatannya dalam pemilihan pada tahun 2021 akan datang.

 “Zahid Hamidi tiada perancangan langsung untuk mengembalikan UMNO sebagai kerajaan melalui PRU15 pada tahun 2023 nanti.

 “Harapannya hanya kepada Anwar, itu pun jika mampu dicapai sebelum tahun 2021.

 “Jika tiada kemajuan, pilihannya adalah berundur dalam pemilihan tahun 2021 berbanding kebarangkalian membawa UMNO menerima nasib lebih buruk dalam PRU15,” kata seorang bekas pemimpin UMNO Wilayah Persekutuan.
Sediakah ahli-ahli UMNO hidup dalam ketidaktentuan dan tiada hala tuju sehingga tahun 2021 akan datang?

 Apa pun, hujung bulan ini UMNO akan mengadakan perhimpunan agungnya, pertama kali dalam keadaan ia sudah hilang kuasa dan bergelar pembangkang.

 Dalam perhimpunan kali ini, walaupun ia hanya diadakan selama dua hari saja berbanding lima hari ketika menjadi kerajaan dahulu, persoalan mengenai hala tuju dan usaha pemulihan parti di bawah kepimpinan Zahid Hamidi kemungkinan besar akan dibincangkan dengan serius oleh para perwakilan.

 Perjuangan mana-mana parti untuk kembali berkuasa seharusnya dilakukan melalui perjuangan yang jitu, usaha, kerja keras dan sedaya upaya mahu mencapai kemenangan dalam pilihanraya, bukannya melalui suatu pengharapan kepada kerjasama yang tidak pasti.

 Maka, jika dalam perhimpunan kali ini Zahid Hamidi masih gagal bertindak sewajarnya dalam hal itu, sudah kedengaran ada perwakilan yang mahu menggunakan kesempatan yang ada untuk mendesak beliau agak berundur dan segera meletakkan jawatan.
(ShahbudinHusin 23/09/2018)

0

0

votes
Article Rating
Kongsikan artikel ini


PERGHHH….HEBATNYA MCA!!

 MCA semalam memberi amaran sama ada akan menyingkirkan UMNO daripada BN atau gabungan itu perlu dibubarkan jika UMNO terus bergerak ke arah politik teokrasi.

 Amaran itu dilontarkan kerana tidak setuju dengan hubungan UMNO yang dilihat semakin mesra dengan Pas kebelakangan ini.

 Kata Presiden MCA, Liow Tiong Lai, BN perlu terus berpegang kepada kemajmukan budaya serta mempertahankan keharmonian kaum di negara ini.

 “BN akan memegang kepada prinsip kesederhanaan. Jika ada sebarang parti komponen, termasuk UMNO, bergerak ke arah perkauman, agama, teokrasi atau ekstremise, maka kami hanya ada dua pilihan iaitu bubarkan BN yang bukan lagi merupakan gabungan keharmonian kaum atau tendang keluar UMNO dari BN, katanya lagi.

 Perghhhh…hebatnya MCA sekarang ini, siap boleh bagi amaran dan ugutan kepada UMNO.

 Siapa lebih besar antara UMNO dan MCA?

 Tetapi, semua ini hanya berlaku di era Zahid Hamidi sebagai Presiden UMNO saja.

 Dan kenapa Zahid Hamidi tak libas balik MCA?
(ShahbudinHusin 24/09/2018)

0

0

votes
Article Rating
Kongsikan artikel ini


KEKECOHAN PENGUNDIAN PKR, SUATU PERINGATAN BUAT BERSATU

 Kekecohan dalam pemilihan PKR pada hari pertama  pengundian di Kedah dan Pulau Pinang sehingga kerusi-kerusi turut berterbangan, susulannya pengundian di Perak dan Perlis terpaksa ditangguhkan, adalah sesuatu yang di luar jangkaan, sekaligus memalukan parti tersebut.

 Lebih-lebih lagi ia berlaku ketika Anwar Ibrahim turut diisytiharkan menang tanpa bertanding sebagai Presiden PKR dan dalam persiapan menghadapi kempen pilihanraya Port Dickson pada 13 Oktober yang merupakan laluan untuknya mengambil alih jawatan Perdana Menteri daripada Tun Mahathir Mohamad.

 Apa pun alasan dan kemungkinan sebab-sebab  terjadinya kekecohan itu, dua perkara iaitu sistem satu ahli satu undi dan e-voting atau pengundian elektronik adalah punca berlakunya ketidakpuasan hati dan seterusnya pergaduhan, pukul-memukul serta kejadian membaling kerusi itu.

 Dari segi demokrasi dan hak sama rata, sistem satu ahli satu undi memang baik untuk memberi peluang kepada semua orang hak sama rata dalam memilih pemimpin.

 Namun, sebagai parti politik yang tiada jentera khusus dalam menguruskan hal pengundian itu, sistem satu ahli satu undi, apa lagi jika pengundian dijalankan secara elektronik, kemungkinan berlakunya masalah atau gangguan adalah sukar dielakkan.

 Pertama, tiada jaminan seratus peratus pengundian e-voting tidak berdepan masalah teknikal di saat-saat akhir sehingga boleh mengganggu kelancaran pada hari pengundian.

 Kedua, masyarakat kita belum cukup maju, terutamanya golongan berusia, untuk memahami dan mengundi secara e-voting.

 Ramai ahli parti adalah orang kampung dan suri rumah yang hanya biasa dengan parang, cangkul, pisau, periuk belanga dan rempah rayus serta cili berbanding faham tentang kecanggihan teknologi.

 Bagi golongan tersebut, mengundi secara manual atau menggunakan kertas undi adalah kebiasaan bagi mereka. Ia misalnya biasa dilalui mereka dalam pilihanraya yang dikendalikan oleh SPR.

 Mengundi secara dalam talian terlalu asing bagi mereka. Ramai di antara mereka yang lebih kenal kertas undi dan pen berbanding tetikus komputer.

 Selain itu, pengundian dalam talian juga menyebabkan pemeriksaan senarai nama ahli turut dilakukan dengan kaedah yang sama. Inilah yang selalu menyebabkan masalah timbul kerana kadangkala menyebabkan ada nama yang hilang, terpadam dan sebagainya.

 Kesimpulannya, sistem satu ahli satu undi yang disusuli dengan pengundian secara elektronik belum begitu sesuai diadakan buat masa ini. Mungkin sepuluh atau 20 tahun akan datang ia relevan dengan sendirinya seiring dengan tahap kemajuan dan pemahaman masyarakat.

 Di satu senario yang lain, pemilihan Bersatu yang sepatutnya diadakan pada hujung tahun ini telah ditangguhkan kepada tahun depan berikutan adanya pertikaian daripada sesetengah pihak yang mahukan parti itu turut mengamalkan sistem satu ahli satu undi seperti PKR.

 Dalam perlembagaan Bersatu, sistem yang ditetapkan sekarang ialah menggunakan perwakilan sebagimana amalan kebanyakan parti-parti yang lain.

 Untuk mengubah amalan itu, ia terpaksa diputus dan diluluskan dalam mesyuarat agung luar biasa terlebih dahulu. Ini bermakna jika Bersatu mahu berubah kepada sistem satu ahli satu undi, satu mesyuarat agung luar biasa wajib diadakan terlebih dahulu bagi meminda perlembagaan parti sebelum pemilihan pada tahun depan.

 Jika ia diluluskan, barulah Bersatu boleh melaksanakan sistem satu ahli satu undi bersama dengan pilihan sistem pengundian yang mahu digunakan.

 Adakah Bersatu mahu menggunakan sistem e-voting sebagaimana PKR atau pengundian secara manual yang menggunakan kertas undi?

 Jika mahu menggunakan pengundian secara elektronik, apakah Bersatu benar-benar sedia dengan satu sistem yang betul-betul canggih dan sifar gangguan teknikal atau bersediakah menghadapi kemungkinan berlakunya kekecohan, pergaduhan serta baling membaling kerusi?
Siapa yang akan malu kekecohan, pergaduhan dan insiden baling kerusi turut berlaku dalam Bersatu?

 Kalau mahu menggunakan pengundian secara manual pula, siapakah yang akan menguruskannya dan mampukan Bersatu mencari tenaga sukarelawan di seluruh negara yang mungkin berjumlah antara 3,000 hingga 5,000 orang ramainya?
(ShahbudinHusin 24/09/2018)

0

0

votes
Article Rating
Kongsikan artikel ini


ADAKAH LEBIH RAMAI AKAN KELUAR UMNO SELEPAS INI?

Semalam, Ketua UMNO Bahagian Cheras di Wilayah Persekutuan, Syed Ali Al-Habshee mengumumkan keluar daripada UMNO.

 Beliau memberi alasan tindakannya keluar UMNO adalah demi survival Melayu.

 Hairan juga alasan itu dan apakah bermakna UMNO selama ini bukan berjuang untuk orang-orang Melayu?

 Atau perjuangan Melayu oleh UMNO itu telah hilang bersama hilangnya kuasa parti itu selepas PRU14 yang lalu?

 Meskipun Syed Ali tidak menyebut parti mana yang akan disertainya selepas ini, tetapi pada Ahad lalu beliau bersama bekas menteri, Syed Hamid Albar telah hadir dalam majlis ulang tahun ketiga parti Amanah di Temerloh, Pahang.

 Dengan itu ada kebarangkalian dan kemungkinan besar bahawa Syed Ali akan memilih Amanah sebagai wadah baru perjuangannya.

 Apa pun pilihannya, selamat meneruskan perjuangan buat Syed Ali, meskipun kawasan Cheras sejak azali lagi sentiasa dikuasai oleh DAP, salah satu parti komponen dalam Pakatan Harapan.

 Menjelang petang semalam, tidak lama selepas Syed Ali mengumumkan keluar UMNO, tersebar satu surat panggilan daripada pihak polis kepada UMNO Bahagian Batu, Wilayah Persekutuan untuk hadir memberi keterangan berhubung siasatan berkaitan penggubahan wang haram.
Surat itu memerintahkan untuk hadir tanpa gagal memberi keterangan kepada pihak polis pada esok, Rabu bersamaan 26 September 2018.

 Ketua UMNO Bahagian Batu ketika ini ialah Senator Yahya Md Ghani atau Abas.

 Siasatan pihak polis berkaitan penggubahan wang haram itu dipercayai berkemungkinan ada kaitan dengan dakwaan ramai Ketua UMNO Bahagian di seluruh negara pernah menerima wang tunai daripada Najib Razak yang dipercayai berasal daripada dana 1MDB yang dilencongkan.

 Tidak dapat dipastikan siapa lagi Ketua UMNO Bahagian yang turut menerima surat daripada pihak polis itu.

 Juga tidak diketahui sama ada Syed Ali ada menerima surat yang sama sebelum beliau membuat keputusan keluar daripada UMNO.

 Kiranya ada, apakah kerana surat itu Syed Ali bertindak keluar meninggalkan UMNO?

 Bagaimana dengan Ketua UMNO Bahagian Batu selepas ini?

 Persoalan lain, adakah lebih ramai lagi Ketua UMNO Bahagian akan turut keluar UMNO di hari-hari mendatang nanti?
(ShahbudinHusin 25/09/2018)

0

0

votes
Article Rating
Kongsikan artikel ini


BOIKOT? BAGAIMANA JIKA MASIH ADA PEMIMPIN UMNO MAHU BERKEMPEN UNTUK
ANWAR?

 Ramai yang kurang percaya dan hanya tersenyum sinis apabila Presiden UMNO, Zahid Hamidi menyatakan parti itu dan BN akan memboikot pilihanraya kecil Port Dickson yang penamaan calonnya akan diadakan pada 29 September ini, manakala pengundian pada 13 Oktober depan.

 Boikot atau takut? Tanya mereka.

 Alasan bahawa kononnya UMNO dan BN bertindak memboikotnya kerana ingin menjimatkan wang kerajaan sebanyak RM3.6 juta jika pilihanraya diadakan dilihat terlalu sukar untuk diterima dan sekadar hujah yang jengkel.

 Sejak bila UMNO dan BN begitu prihatin dengan penjimatan wang kerajaan?

 Jika boikot untuk menjimatkan wang kerajaan, kenapa UMNO dan MCA meletakkan calon di Sungai Kandis dan Balakong, walhal kedua-dua kerusi itu juga diketahui amat sukar untuk dimenangi oleh mereka?

 Kalau tak bertanding di dua kerusi itu, kan ke dapat menjimatkan duit kerajaan juga?

 Adakah BN memboikot Port Dickson kerana takut kalah, walaupun mereka sebetulnya parti yang sudah kalah?

 Bagaimana agaknya jika Port Dickson merupakan kerusi yang dirasakan boleh dimenangi oleh UMNO dan BN?

 Adakah akan diboikot juga?
Begitu juga dengan alasan lain yang disebut Zahid Hamidi bahawa UMNO dan BN memboikotnya kerana menganggap pilihanraya kecil Port Dickson diadakan semata-mata untuk memenuhi kehendak peribadi pemimpin tertentu saja.

 Maksud lebih kurang yang ingin Zahid Hamidi sampaikan ialah pilihanraya kecil itu hanyalah untuk kepentingan dan memenuhi nafsu peribadi Anwar Ibrahim untuk menjadi Perdana Menteri semata-mata.

 Betulkah itu alasannya?

 Tidakkah Zahid Hamidi sebenarnya lebih suka Anwar diberi laluan yang selesa untuk menjadi Perdana Menteri?

 Bukankah sebelum ini Zahid Hamidi pernah meramalkan bahawa kerajaan Pakatan Harapan akan tumbang di pertengahan jalan berikutan beliau mempunyai hubungan yang rapat dengan seseorang yang baru keluar penjara?

 Bukankah Zahid Hamidi juga memang berimpian untuk membawa UMNO segera menjadi kerajaan tanpa menunggu PRU15 dan dengan demikian akan membolehkannya kembali menganggotai kabinet?

 Jika demikian, tak mustahilkah dengan tidak bertandingnya UMNO dan BN Port Dickson juga bertujuan agar kerjasama dengan PKR dan Anwar sentiasa dapat dikembangkan serta disulami dengan bunga-bunga pengharapan?

 Bagaimanapun, dengan keputusan UMNO dan BN tidak bertanding itu, apakah akan dilarang pemimpin-pemimpin UMNO seperti Nazri Aziz, Shahidan Kassim, Jamal Md. Yunos dan lain-lain daripada turun berkempen membantu Anwar?

 Ketiga-tiga mereka adalah antara pemimpin UMNO yang sebelum ini secara terbuka telah menyatakan mahu berkempen untuk Anwar di Port Dickson.

 Kata Nazri, harapan masa depan UMNO kini bergantung kepada Anwar dan PKR dan kerana itu UMNO mesti mula menunjukkan sikap berbaik-baik dengan Presiden PKR itu.

 Port Dickson harus dijadikan permulaan untuk berbaik-baik itu, tambah Nazri lagi.

 Demikian juga dengan Shahidan Kassim yang bukan saja sependapat dengan Nazri, malah tanpa ragu-ragu menyatakan adalah lebih baik bagi UMNO jika Anwar menjadi Perdana Menteri.

 Dengan itu, selain Nazri, Shahidan dan Jamal, apakah tidak bertandingnya UMNO dan BN di Port Dickson, ruang kini jadi terbuka luas untuk lebih ramai pemimpin parti itu untuk datang berkempen membantu Anwar di Port Dickson?
Kenapa tiada larangan dikeluarkan?
(ShahbudinHusin 25/09/2018)

0

0

votes
Article Rating
Kongsikan artikel ini


UMNO PENAKUT?

Ini kata Hishammuddin….
 KJ pula dah bersuara lama sebelum ini…
 Ketua Pemuda UMNO, Asyraf Wajdi bukan saja dah bersuara lama, malah khabarnya dalam mesyuarat juga…
 Seorang lagi yang turut bersuara ialah Senator Khairul Azwan Harun atau Azwanbro, bekas Naib Ketua Pemuda UMNO Malaysia…
 Panas….panas…panas……

 Jika ditinjau di peringkat bawahan pula, sebenarnya ramai lagi yang kecewa dengan keputusan UMNO tidak bertanding di Port Dickson.

 Kata orang Kedah, UMNO sekarang dah takde teloq!!

 Buat perhimpunan Melayu Bangkit sudah, buat kursus untuk jadi pembangkang berkesan sudah dan buat latihan demostrasi juga sudah, tapi alih-alih takut nak bertanding dalam pilihanraya.

 Teloq mana…teloq mana…teloq mana???
(ShahbudinHusin 26/09/2018).

0

0

votes
Article Rating
Kongsikan artikel ini


INGATAN KEPADA TUN MAHATHIR – JANGAN KETEPIKAN TERUS ORANG POLITIK

 Selepas beberapa lantikan daripada kalangan profesional untuk mengetuai agensi kerajaan dan GLC sebelum ini, hari ini tiga lagi perlantikan diumumkan iaitu di MARA, Perbadanan Stadium Malaysia dan Suruhanjaya Komunikasi dan Multimedia Malaysia.

 Bagi jawatan Pengerusi  MARA, nama yang diumumkan ialah Dr.Hasnita Hashim daripada Maybank, manakala Tony Fernandes, tuan punya syarikat penerbangan Air Asia dilantik mengetuai Perbadanan Stadium Malaysia dan Al-Ishsal Ishak daripada Pos Malaysia dilantik sebagai Pengerusi SKMM.

 Sebagai memenuhi janji manifesto PRU14, meskipun masih ada lagi janji 100 hari yang belum ditunaikan, tidak mustahil selepas ini semua agensi kerajaan dan GLC akan turut diketuai oleh golongan profesional belaka.

 Lalu, apa jadi kepada pejuang-pejuang politik yang bertungkus-lumus memenangkan Pakatan Harapan dalam pilihanraya yang lalu?

 Wajarkah mereka diketepikan begitu saja, manakala yang tidak menyumbang apa-apa, jauh sekali pernah berpanas dan berhujan,  terus diberikan jawatan serta habuan?
Lebih sadis barangkali, Tony Fernandes yang kita semua tahu telah berkempen secara terang-terangan untuk Najib Razak dan BN, turut juga diberikan jawatan dalam kerajaan?

 Apa sudah jadi?

 Bolehkah dalam kesibukan beliau menguruskan AirAsia dan perlu terbang ke banyak negara, dalam masa yang sama memberi tumpuan sebagai Pengerusi Perbadanan Stadium Malaysia?

 Tidak cukup dengan itu, Tony Fernandes juga dilaporkan masih mempunyai hutang tertunggak berjumlah ratusan juta dengan Malaysia Airport Berhad atau MAB sekarang ini.

 Lihat betapa untungnya beliau, orang lain lain kalau ada hutang tertunggak dengan kerajaan, bukan saja jangan harap hendak dapat apa-apa jawatan, bahkan nama juga akan disenaraihitamkan oleh Jabatan Imigresen.

 Bersama lantikan Dr. Hasnita itu, turut diumumkan ialah perlantikan enam ahli majlis MARA yang kononnya semua daripada kalangan profesional juga.

 Tetapi, daripada enam nama itu tersenarai pula nama Dr. Nungsari Ahmad Radzi, bekas Ahli Parlimen BN Balik Pulau, Pulau Pinang daripada tahun 1995 hingga 1999.

 Sebelum ini, Kementerian Pengangkutan telah pun mengumumkan perlantikan Dr. Nungsari sebagai Pengerusi Eksekutif Suruhanjaya Penerbangan Malaysia atau Mavcom.

 Kalau kerajaan PH tak mahu beri jawatan kepada orang politik dalam agensi dan GLC, kenapa bekas Ahli Parlimen dan orang politik BN senang-senang diberikan jawatan?

 Apakah Dr.Nungsari terlalu istimewa di mata kerajaan PH sampai dua jawatan  diperolehi dalam tempoh tidak sampai 4 bulan?

 Apakah di dalam PH sendiri tidak ada bekas menteri atau bekas Ahli Parlimen yang layak untuk mengetuai mana-mana agensi dan GLC?

 Sampai bila sebenarnya kerajaan PH mahu mengenepikan orang-orang politik?
Terlanjur Tun Mahathir Mohamad pernah mengatakan bahawa manifesto bukannya kitab suci, perkara pertama yang mesti beliau lakukan ialah mengingkari ketetapan bahawa tiada lantikan politik sebagaimana yang terkandung dalam manifesto itu.

 Kandungan manifesto itu bukan saja tidak adil kepada mereka yang pernah mengeluarkan peluh, airmata dan darah demi perjuangan, bahkan antaranya sanggup bermalam di penjara untuk menumbangkan BN, malah merbahaya kepada masa depan PH sendiri.

 Jika orang politik tidak diberikan apa-apa, siapakah yang mahu meneruskan perjuangan selepas ini?

 Mahu dan mampukah kalangan profesional ini mempertahankan kerajaan PH dalam pilihanraya akan datang?

 Lebih daripada itu, jika alasan kononnya lantikan politik itu akan mendedahkan mereka kepada campurtangan dan mungkin mengambil kesempatan dengan jawatan yang disandang, maka ada baiknya kerajaan PH meminda saja perlembagaan agar menteri dan timbalan menteri juga hendaklah dilantik bukan daripada kalangan ahli politik seperti yang diamalkan di Amerika Syarikat misalnya.

 Bukankah, jika campurtangan dan mengambil kesempatan dengan jawatan dalam kerajaan mahu dijadikan ukuran, mereka yang menjadi menteri dan timbalan menterilah paling terdedah sekali untuk berbuat demikian?

 Untuk itu, sebelum perkara ini menjadi rungutan yang kian membarah sehingga ke bawah, Tun Mahathir perlu segera mengkajinya dan memberi peluang sewajarnya kepada orang-orang politik dalam PH sendiri untuk memegang jawatan-jawatan tertentu dalam agensi kerajaan dan juga GLC.

 Jangan diketepikan terus orang politik, merekalah yang berjuang dan memenangkan Pakatan Harapan. Untuk mengekalkan kemenangan PH di masa akan datang, merekalah juga orangnya.

 Sebaliknya, orang profesional ini, baik sama ada PH atau BN yang memerintah, mereka biasanya pandai membawa diri, malah ramai yang sanggup bermuka-muka dan mencium tangan pemimpin yang sedang menguasai kerajaan.

 Dalam hal ini, bukanlah bermakna semua orang politik PH perlu diberikan jawatan. Tetapi, tidakkah dalam PH sendiri ramai kalangan yang berkelayakan, berkelulusan, bertaraf profesional sebelum mereka menceburi politik, bekas Ahli Parlimen dan bekas menteri?

 Kenapa tidak diberikan jawatan kepada mereka itu?

 Pokoknya, jika ingin kerajaan PH kekal lama dan terus kuat, mengabaikan perlantikan daripada kalangan orang politik adalah keputusan yang silap, silap dan silap.

 Ia perlu diperbetulkan dengan segera sebelum terlambat. Orang politik dan profesional mesti seimbang kedudukannya dalam kerajaan agar kepentingan semua pihak dapat dipelihara.

 Seruan dan ingatan ini memang ditujukan kepada Tun Mahathir, tetapi jika beliau terlalu sibuk, diharap Tun Daim Zainuddin selaku Pengerusi Majlis Penasihat Kerajaan dapat sama menelitinya dan kemudian menyampaikannya kepada Perdana Menteri demi kebaikan PH seluruhnya.
(ShahbudinHusin 26/09/2018)

0

0

votes
Article Rating
Kongsikan artikel ini


UMNO SOKONG SIAPA?

Memenuhi janjinya untuk memberi tentangan kepada Anwar Ibrahim jika UMNO tidak sedia meletakkan, Pas akhirnya membuat keputusan bertanding dalam pilihanraya kecil Port Dickson pada 13 Oktober depan.

 Keputusan bertanding itu dicapai dalam mesyuarat Jawatankuasa Pas di Kuala Terengganu malam tadi.

 Keputusan itu diumumkan melalui twitter rasmi Presiden Pas, Hadi Awang sambil memaklumkan siapa calon yang dipilih untuk bertanding di Port Dickson akan diumumkan hari ini.

 Secara tidak langsungnya, keputusan Pas bertanding ini dapat juga menjaga air muka UMNO yang dianggap banyak pihak sebagai “tiada teloq” berikutan keengganannya bertanding di Port Dickson  di ketika beberapa pemimpin lain bersuara sebaliknya.

 Dengan UMNO dan Pas sudah bekerjasama dalam dua pilihanraya kecil sebelum ini iaitu di Sungai Kandis dan Seri Setia, kesediaan Pas bertanding ini dengan sendirinya menunjukkan parti itu masih ada perasaan mahu melindungi air muka UMNO, meskipun Port Dickson bukanlah kawasan selamat bagi mereka.

 Tetapi, di sebalik keputusan Pas ini dan dalam masa yang sama Presiden UMNO, Zahid Hamidi diketahui mempunyai hubungan baik dengan Anwar, siapa yang akan disokong oleh UMNO di Port Dickson akan terus menjadi persoalan utama.

 Apakah UMNO akan memberi sokongan kepada Pas sebagaimana di Seri Setia sebelum ini?

 Mungkinkan pula UMNO akan bersikap berkecuali demi untuk menjaga hati Anwar yang bakal menjadi Perdana Menteri di mana UMNO ketika ini sedang bergantung harap kepada PKR untuk kembali menjadi sebahagian daripada kerajaan?

 Apakah jika UMNO bersikap berkecuali di Port Dickson nanti, ia bermakna hubungan mesra dan kerjasamanya dengan Pas bakal berakhir?

 Bagaimana pula dengan beberapa pemimpin UMNO seperti Nazri Aziz, Shahidan Kassim dan Jamal Md Yunus yang sebelum ini berikrar untuk membantu kempen Anwar di Port Dickson?

 Adakah mereka akan dibenarkan berbuat demikian?

 Atau mungkinkah di Port Dickson ini akan menyaksikan pemimpin UMNO berpecah kepada dua – satu kumpulan menyokong Anwar dan satu kumpulan lagi meneruskan kerjasama dengan Pas?
Adakah pemimpin Pas akan hadir ke Perhimpunan Agung UMNO hujung minggu ini jika UMNO bersikap berkecuali atau tidak melarang pemimpinnya seperti Nazri, Shahidan dan Jamal berkempen untuk Anwar di Port Dickson?
(ShahbudinHusin 27/09/2018)

0

0

votes
Article Rating
Kongsikan artikel ini


IDEA KERAJAAN PERPADUAN HANYA HELAH ZAHID UNTUK ELAK DIHENTAM DALAM
PAU2018

 Hujung minggu ini, 29 dan 30 September, UMNO akan mengadakan Perhimpunan Agungnya di PWTC, Kuala Lumpur.

 Sesuai sebagai parti yang sudah kalah dan hilang kuasa, PAU2018 kali ini hanya diadakan selama dua hari saja berbanding lima hari ketika masih berkuasa dahulu.

 Selepas lebih 4 bulan sejak kehilangan kuasa, UMNO yang diterajui oleh Zahid Hamidi ketika ini sedang berdepan kritikan di sana sini berikutan tiada program, aktiviti dan hala tuju yang jelas mampu digerakkannya dalam usaha untuk memulihkan parti.

 Zahid Hamidi dilihat seolah-olah tiada upaya dan longlai dalam menggerakkan UMNO, meskipun negara dan kerajaan baru Pakatan Harapan sedang berdepan dengan banyak isu yang perlu ditangani serta boleh diambil peluang untuk menarik sokongan rakyat kembali kepada parti itu.
Lantaran itu, sudah kedengaran ada suara-suara perwakilan yang mahu mengkritik, menghentam malah memintanya meletakkan jawatan dalam PAU2018 ini jika beliau terus tidak mampu dan gagal memacu hala tuju ke arah pemulihan UMNO.

 Dan secara tiba-tiba, beberapa hari menjelang PAU2018, Zahid Hamidi bersuara mengenai keterbukaan UMNO untuk bekerjasama dengan mana-mana parti dalam Pakatan Harapan untuk membentuk kerajaan perpaduan.

 Katanya, UMNO terbuka ke arah pembentukan kerajaan perpaduan itu sama ada sebelum atau setelah Anwar mengambil alih jawatan Perdana Menteri daripada Tun Mahathir Mohamad.

 Kenapa setelah lebih 4 bulan tak berbuat apa-apa, Zahid Hamidi tiba-tiba muncul bersuara dan cakapnya pula tentang kemungkinan UMNO kembali sebagai kerajaan?

 Meskipun semua pemimpin parti dalam Pakatan Harapan seperti PKR, DAP dan Bersatu telah menolak idea kerajaan perpaduan itu, tujuan Zahid Hamidi menimbulkannya tidak lain ialah untuk memberi harapan palsu kepada perwakilan PAU2018 agar terus bersabar dan beristiqamah bersama kepimpinannya.

 Setidak-tidaknya dengan membayangkan UMNO boleh kembali menjadi kerajaan, malah turut memberitahu pertemuannya bersama beberapa pemimpin UMNO menemui Tun Mahathir baru-baru ini juga adalah bertujuan meneroka ruang kerjasama ke arah itu, Zahid Hamidi berharap dapatlah beliau menyejukkan hati perwakilan yang mula bising dengan kelemahan dan kelembapannya sebagai Presiden UMNO.

 Realitinya Zahid Hamidi sedar pembentukan kerajaan perpaduan tidak lebih sekadar janji palsu dan angan-angannya saja kerana Pakatan Harapan sudah ada lebih daripada cukup majoriti dalam mentadbir negara dengan stabil.

 Lagi pun, menjemput UMNO yang sudah ditolak rakyat, seperti kata Muhyiddin Yassin, adalah suatu perkiraan yang tidak munasabah bagi Pakatan Harapan kerana ia mungkin mendatangkan kemudaratan yang lebih buruk kepada kerajaan sedia ada.
(ShahbudinHusin 28/09/2018)

0

0

votes
Article Rating
Kongsikan artikel ini


KENAPA MASIH ADA YANG SUKAR MENERIMA ANWAR SEBAGAI BAKAL PENGGANTI TUN
MAHATHIR?

 Entah sudah berapa kali, Tun Mahathir Mohamad nampaknya sekali lagi terpaksa mengulangi janjinya untuk menyerahkan kuasa kepada Anwar Ibrahim.

 “Rakyat mahu Perdana Menteri baru, bukan Perdana Menteri lama ini, tetapi pada masa itu (sebelum pilihan raya umum ke-14) mereka tiada pilihan kerana pemimpin lain berada dalam penjara dan beliau (Anwar) pun tak boleh menerajui parti.

 “Justeru, saya bersetuju bahawa saya akan berada di sana mungkin untuk dua tahun dan pemimpin baru akan mengambil alih kepimpinan.

 “Itu janji saya,” kata Tun Mahathir ketika menjawab satu soalan di Forum Tahunan Kedua Perniagaan Global Bloomberg di New York.

 Sebelum ini di dalam negara juga sudah banyak kali Tun Mahathir ditanya dan menjawab dengan nada yang sama.

 Kenapa perlu Tun Mahathir bercakap banyak kali mengenai peralihan kuasa kepada Anwar dan mengapa orang ramai masih bertanyakan soalan yang sama kepada beliau?

 Adakah kerana janji Tun Mahathir tidak boleh dipercayai atau kerana sesetengah orang tidak mahu Anwar jadi Perdana Menteri?
Hubungan Tun Mahathir dan Anwar ketika mereka masih dalam UMNO mungkin sudah jadi sejarah yang tidak perlu diungkit lagi. Di situ tersimpan banyak pengajaran yang baik dan buruk untuk dijadikan pedoman bersama.

 Tetapi, hubungan mereka berdua ketika bersama Pakatan Harapan dan kini menjadi kerajaan tentunya tidak sama dengan yang dulu itu.

 Oleh itu, sesuai dengan Tun Mahathir sendiri sudah mengulangi janjinya itu, semua kita dan tidak kita siapa kita, menjadi kewajipan sebenarnya untuk menjadikan janji peralihan kuasa itu suatu kenyataan.

 Janji peralihan kuasa kepada Anwar adalah salah satu manifesto Pakatan Harapan yang membuahkan kejayaan kepada gabungan itu sehingga mampu menumbangkan UMNO dan BN.

 Jika janji itu gagal terlaksana, bermakna satu lagi manifesto PRU14 gagal ditunaikan janjinya, selain ia juga mungkin memberi kesan tidak elok kepada nama baik Tun Mahathir sebagai seorang negawaran kepada generasi akan datang.

 Sudah tentu ramai akan berkata – sampai hati Tun Mahathir sehingga dua kali mengecewakan Anwar untuk jadi Perdana Menteri!!

 Bermula dengan Tun Mahathir berkunjung ke mahkamah untuk berjumpa dengan Anwar untuk memulakan hubungan yang lama sudah terputus, pertalian kedua-duanya terus berkembang sehingga Tun Mahathir kemudiannya dilantik sebagai Pengerusi Pakatan Harapan, calon Perdana Menteri dan akhirnya bersetuju untuk melakukan peralihan kuasa kepada Anwar.

 Dalam hal ini, jika kita boleh menerima dengan baik semua yang berlaku antara Tun Mahathir dan Anwar sebelum ini, mengapa setelah berjaya menjadi kerajaan, soal peralihan kuasa mula dipertikai dan tidak dipersetujui?

 Kenapa tiba-tiba ada yang tidak mahu Anwar jadi Perdana Menteri?

 Mengapa sebelum Tun Mahathir berbaik-baik dengan Anwar, persoalan mengenai Presiden PKR itu tidak pernah berbangkit sama sekali?

 Malah, kalau kita boleh menerima Tun Mahathir, kenapa pula Anwar tidak boleh diterima, sedangkan gandingan dan muafakat kedua-dua pemimpin itulah yang berjaya melonjakkan sokongan kepada Pakatan Harapan sehingga BN dapat ditumbangkan?

 Selain itu, kalau bukan Anwar, siapakah pemimpin lain yang boleh dipersetujui oleh Pakatan Harapan secara konsensus untuk mengambil alih jawatan Perdana Menteri daripada Tun Mahathir?

 Jika tidak ada, tidak bolehkah kita bersama-sama  memastikan Tun Mahathir menunaikan janjinya itu dengan lancar dan kemudian beliau dapat bersara dengan tenang dan aman tanpa terbeban dengan sebarang kecaman yang tidak sepatutnya setelah ketiadaannya?
(ShahbudinHusin 27/09/2018).

0

0

votes
Article Rating
Kongsikan artikel ini


ANWAR TAK TERGUGAT DI PORT DICKSON….

 Berbanding beberapa pilihanraya sebelum ini, pilihanraya kecil Port Dickson yang akan berlangsung pada 13 Oktober depan boleh dianggap satu pilihanraya yang paling banyak memberi kejutan kepada orang ramai.

 Sebelum ini ramai yang terkejut apabila Anwar Ibrahim memilih Port Dickson sebagai kawasan untuk ditandingi bagi membolehkannya kembali menjadi Ahli Parlimen dan sebagai persediaan mengambil alih jawatan Perdana Menteri daripada Tun Mahathir Mohamad.

 Ramai yang bertanya dan tertanya-tanya, mengapa Port Dickson jadi pilihan  dan apa istimewanya Port Dickson kepada Anwar?

 Seketika, di sebalik keputusan itu, orang Port Dickson kemudiannya secara perlahan-lahan jadi teruja  dengan adanya pilihanraya kecil ini kerana Port Dickson akan melahirkan seorang Perdana Menteri yang tidak pernah terbayangkan oleh sesiapa sebelumnya.

 Dengannya ramai yang membayangkan kawasan Port Dickson akan lebih melimpah dengan pembangunan, kedatangan pelabur, pembinaan kilang-kilang, pelbagai kemudahan, keselesaan dan peluang-peluang pekerjaan untuk anak tempatan.

 Selepas BN tidak sedia meletakkan calon dan hanya Pas merupakan pencabar yang dilihat sedikit “menggigit” untuk memberi cabaran kepada Anwar dengan meletakkan bekas tentera sebagai calon, Port Dickson seterusnya memberi satu lagi kejutan apabila Isa Samad tiba-tiba mengumumkan akan bertanding sebagai calon Bebas.

 Dengan kedudukannya sebagai bekas Menteri Besar Negeri Sembilan selama 23 tahun dan bekas Ketua UMNO Teluk Kemang (sekarang ditukar nama kepada Port Dickson) lebih 30 tahun, kehadiran Isa dilihat sesetengah pihak mampu memberi cabaran yang hebat kepada Anwar.

 Apatah lagi dengan BN tidak bertanding, undi UMNO dan Melayu dijangka akan berpindah kepada Isa sebagai anak tempatan berbanding Anwar yang merupakan orang luar.

 Tergugatkah Anwar dengan kehadiran Isa?

 Malam tadi pula, satu lagi kejutan muncul di Port Dickson di mana daripada lapan calon yang didapati sudah membayar wang deposit untuk bertanding, salah seorang daripadanya ialah Saiful Bukhari Azlan, bekas pembantu Anwar yang terkait dengan kes liwat 2 yang menyebabkan Presiden PKR itu dihukum penjara buat kali kedua.

 Kehadiran Saiful tidak lain lantas memunculkan pertanyaan spontan – siapakah yang menajanya bertanding di Port Dickson ini?

 Menjelang hari penamaan calon hari ini, kehadiran Isa dan Saiful dalam pilihanraya ini adalah paling banyak sekali diperkatakan orangramai di Port Dickson ini. Kehadiran kedua-duanya hampir menenggelamkan wujudnya Pas yang turut sama meletakkan calon.

 Meskipun Isa anak tempatan dan dikenali ramai, tetapi kehadirannya mungkin tidak banyak menggugat Anwar kerana beliau hanyalah calon Bebas yang tidak mampu memberi apa-apa peruntukan kepada rakyat, selain zamannya juga dianggap sudah pun berlalu sekarang ini.

 Memang tidak dinafikan akan ada undi Melayu beralih memihak kepadanya, namun ia tidak mungkin mampu menghasilkan kemenangan kepadanya berbanding penampilan Anwar yang dilihat sebagai bakal Perdana Menteri.

 Undi Melayu akan berpecah kepada tiga – Anwar, Isa serta Pas dan disertai dengan banyak faktor lain, kelebihan tetap memihak kepada Anwar.

 Kalau ada pun kelebihan Isa di Port Dickson ini, mungkin hanya undinya lebih tinggi berbanding Pas.

 Begitu juga dengan Saiful, beliau sama ada akan mendapat undi dalam jumlah ratusan saja atau bakal kehilangan wang depositnya. Bertandingnya beliau sekadar gangguan kepada Anwar semata-mata.

 Tetapi, kehadiran Saiful menggangu pilihanraya Port Dickson langsung tidak relevan kerana Anwar sudah pun diberi pengampunan penuh oleh Yang Dipertuan Agong, malah jika cerita-cerita liwatnya dijadikan bahan kempen, ia boleh dianggap suatu penghinaan kepada pengampunan yang diberikan itu.

 Selainnya, kehadiran Saiful hanya menjanjikan kotornya pilihanraya kecil Port Dickson ini dengan ulangan cerita liwat yang tak berkesudahan dan bagaimana mereka yang bermusuh dan berdendam dengan Anwar nampaknya sanggup berbuat apa saja untuk memastikan beliau kalah dan tidak berjaya menjadi Perdana Menteri.

 Baik sama ada dengan kehadiran Isa atau kemunculan Saiful, aura Anwar sebagai bakal Perdana Menteri tidak tergugat dan adalah melebihi penampilan kedua-dua calon tersebut.

 Apakah yang mampu disumbangkan oleh wakil Bebas berbanding bakal Perdana Menteri?

 Begitu juga dengan keputusan Pas meletakkan bekas tentera sebagai calon, ia dijangka tidak akan mendatangkan kesan yang maksima untuk mengalahkan Anwar. Ia mungkin sekadar menyebabkan undi askar berpecah saja.

 Lebih-lebih lagi daripada lapan calon dijangka bertanding dan hanya  Pakatan Harapan sebagai kerajaan satu-satunya yang ada kewibawaan di mata pengundi, tambahan lagi Anwar merupakan Perdana Menteri masa depan, adalah kerugian yang berpanjangan dan “rezeki”  yang tidak datang dua kali jika pengundi Port Dickson tidak memberi undi kepadanya pada 13 Oktober nanti.

 Kecuali, jika pengundi dan penduduk Port Dickson tergolong mereka yang menolak untung dan hanya mahu rugi!!
(ShahbudinHusin 29/09/2018)

0

0

votes
Article Rating
Kongsikan artikel ini


NAH…INI BALASANNYA!!

 Oleh kerana tiada lagi bantuan diberikan sebagaimana di Seri Setia sebelum ini..
 Ini balasannya…
Kesian Zahid Hamidi, kunjungannya ke Muktamar Pas di Kuala Terengganu bersama rombongan pemimpin kanan UMNO dua minggu lalu nampaknya tidak membawa apa-apa erti.
(ShahbudinHusin 28/09/2018)

0

0

votes
Article Rating
Kongsikan artikel ini


PELIK UMNO INI, BUAT APA LAGI NAJIB MAHU DISAMBUT MERIAH?

 Perhimpunan UMNO tahun ini kali pertama diadakan dalam keadaan parti itu tidak lagi mempunyai kuasa di peringkat pusat, malah negeri yang masih dikuasainya iaitu Pahang dan Perlis tergolong sebagai negeri yang miskin, tidak mempunyai pendapatan yang tinggi dan banyak hutang.

 Dalam erti kata lain, meskipun masih ada yang berbangga kononnya UMNO menang 54 kerusi dalam PRU14 lalu, realitinya parti itu tidak bernilai apa-apa lagi.

 Sepertimana yang semua orang sedia maklum, punca utama kalahnya UMNO dalam PRU14 lalu sehingga kuasa dalam genggaman terlepas ke tangan orang lain ialah Najib Razak.

 Najib dengan skandal 1MDB, hubungannya dengan Jho Low, gaya hidup mewah keluarga, boros, membazir dan pendedahan media tentang barangan kemas isterinya, Rosmah Mansor adalah penyebab utama rakyat jadi meluat dan benci kepada UMNO serta BN, lalu mereka bersatu menolak parti itu melalui peti-peti undi.

 Jika bukan Najib menjadi Perdana Menteri  atau kalau beliau sedia berundur sebelum pilihanraya lalu, keputusan PRU14 tentu saja berbeza daripada apa yang sudah berlaku.
Pendeknya kalau ada 10 sebab punca kekalahan UMNO dan BN dalam pilihanraya lalu, tanpa ragu-ragu lagi senarainya ialah Najib, Najib, Najib, Najib, Najib, Najib, Najib, Najib, Najib dan Najib.

 Meskpun beliau ketika ini bukan lagi sebagai Presiden UMNO, tetapi kehadiran beliau dalam majlis pembukaan Perhimpunan Agung UMNO malam tadi dilaporkan masih lagi disambut dengan meriah oleh para perwakilan.

 Apa perlunya Najib disambut dengan meriah sedangkan dirinyalah punca utama kuasa UMNO hilang kuasa sebagai kerajaan yang dipegang sejak 61 tahun lalu?

 Apakah perwakilan UMNO masih tak sedar tentang perkara itu?

 Menyambut kehadiran Najib ke Perhimpunan Agung UMNO dengan meriah hakikatnya adalah satu tindakan yang salah, pelik serta tidak sepatutnya dilakukan oleh perwakilan UMNO pada tahun ini.

 Perbuatan itu hanya menunjukkan UMNO masih tidak berubah, tak sedar antara betul dan salah serta tidak mahu belajar daripada beban kehilangan kuasa yang diakibatkan oleh Najib.

 Yang lebih buruk, dengan masih menyambut Najib dengan meriah ketika hadir ke Perhimpunan Agung UMNO, bekas Perdana Menteri itu juga tidak dapat disedarkan tentang segala kesalahan yang pernah dilakukannya yang menyebabkan parti itu ditolak rakyat dalam pilihanraya.

 Untuk menyedarkan Najib tentang segala kesalahannya dan agar pemimpin UMNO lain juga mengambil iktibar daripadanya, kehadiran beliau sepatutnya tidak diraikan sama sekali, jauh sekali mahu dimeriahkan.

 Najib tidak harus dilayan sebagai bekas pemimpin atau sebagai bekas Perdana Menteri seperti lain-lain bekas pemimpin. Mungkin beliau ada jasa-jasanya tertentu, tetapi kepada UMNO yang sudah hilang kuasa yang diakibatkan olehnya dan entah bila dapat mengembalikannya semula, “dosanya”  dikira lebih besar lagi berbanding jasanya.
Meminggirkan atau kalau boleh memencilkannya adalah sebaik-baik tindakan yang seharusnya dilakukan sebagai pengajaran kepadanya.

 Di kelompok mana dalam dunia ini seseorang yang diketahui banyak “berdosa”, tetapi masih diraikan sebegitu rupa?

 Jawabnya hanya di dalam UMNO saja ianya berlaku!
Tak pelik ke?
(ShahbudinHusin 30/09/2018)

0

0

votes
Article Rating
Kongsikan artikel ini


UMNO DAN PAS MULA BERBALAH?

 Barangkali ramai yang keliru dan terpinga-pinga apabila Presiden Pas, Hadi Awang secara  tiba-tiba mahukan Tun Mahathir Mohamad terus kekal sebagai sebagai Perdana Menteri selama sepenggal dan bukannya dua tahun seperti yang diura-urakan bagi memenuhi janji peralihan kuasa kepada Anwar Ibrahim.
Bukankah Hadi juga yang sebelum ini tidak setuju dengan Tun Mahathir kembali sebagai Perdana Menteri, malah pernah menasihatkan agar beliau menghabiskan lebih banyak masa di sisa-sisa usianya dengan ibadah dan tikar sembahyang?

 Apa sudah jadi sekarang?

 Apakah perubahan sikap ini kerana royalti minyak untuk Kelantan dan Terengganu sudah diperolehi?
Atau kerana Pas tidak setuju dengan kecenderungan UMNO yang semakin ketara dan nyata untuk membentuk kerajaan perpaduan dengan PKR dan Anwar Ibrahim?

 Mungkinkah Pas dan UMNO akhirnya akan berbalah serta putus hubungan berikutan isu kerajaan perpaduan ini?
(ShahbudinHusin 29/09/2018)

0

0

votes
Article Rating
Kongsikan artikel ini


DIA CADANG, DIA TUTUP

 Siapakah yang teringin serta terghairah untuk menjadi kerajaan dan seperti tidak sanggup lagi jadi pembangkang, lalu menawarkan diri untuk membentuk kerajaan perpaduan dengan parti-parti dalam Pakatan Harapan?
 Siapakah pula yang tiba-tiba mengatakan cadangan kerajaan perpaduan itu sudah ditutup?
Lawak dol…27 September cadang, 30 September cadangan ditutup.
Dia yang cadang, kemudian dia juga yang tutup!!
(ShahbudinHusin 01/10/2018)

0

0

votes
Article Rating
Kongsikan artikel ini


SIAPA MENCATUR PERLANTIKAN PENGERUSI2 AGENSI KERAJAAN?

 Satu semi satu perlantikan pengerusi agensi kerajaan diumumkan dalam minggu-minggu kebelakangan ini.

 Bermula minggu lalu dengan perlantikan pengerusi MARA, Perbadanan Stadium Malaysia dan Suruhanjaya Komunikasi dan Multimedia atau SKMM, perlantikan  pengerusi baru diteruskan lagi minggu ini di Perkeso, Suruhanjaya Sekuriti dan PRIMA atau Syarikat Perumahan Rakyat 1Malaysia.

 Dr. Hasnita Hashim daripada Maybank dilantik sebagai Pengerusi MARA, pemilik syarikat penerbangan Air Asia, Tony Fernandes sebagai Pengerusi Perbadanan Stadium Malaysia dan bekas CEO Kumpulan Pos Malaysia, Al-Ishsal Ishak dilantik sebagai Pengerusi SKMM.

 Semalam diumumkan pula perlantikan CEO Allianz Insurance, Zakri Khir sebagai Pengerusi baru Perkeso menggantikan Aseh Che Mat.

 Hari ini dua perlantikan baru lagi menyusul iaitu Syed Zaid Albar, seorang peguam dan adik kepada bekas menteri, Syed Hamid Albar sebagai Pengerusi Suruhanjaya Sekuriti dan Eddy Chen, bekas Pengerusi Rehda atau Persatuan Pemaju-Pemaju Perumahan sebagai Pengerusi baru PRIMA.

 Semua pengerusi yang dilantik setakat ini adalah daripada kalangan orang-orang profesional belaka.

 Pengumuman semua perlantikan itu pula bukan dibuat oleh menteri-menteri yang bertanggungjawab terhadap agensi berkaitan,  tetapi oleh Pejabat Perdana Menteri.

 Namun demikian, sejak dua minggu lalu Tun Mahathir Mohamad diketahui umum sedang berada di London – New York – London dan hanya akan pulang ke tanahair pada 2 Oktober nanti.

 Lalu, siapakah yang mencatur semua perlantikan pengerusi-pengerusi itu?

 Apakah ini menunjukkan satu lagi “kehebatan”  Tun Mahathir yang sudah berusia 93 tahun di mana walaupun beliau berada di luar negara dan sibuk dengan pelbagai acara, tetapi masih mampu mengatur semua perlantikan tersebut?

 Tetapi, mengapa beliau tidak melakukan semua perlantikan itu semasa berada di dalam negara sebelum ini?

 Atau mengapa tidak dilakukan selepas kembalinya daripada luar negara pada 2 Oktober nanti?

 Mengapa semua perlantikan mesti diumumkan ketika Tun Mahathir berada di luar negara?

 Selain itu, terdengar juga desas-desus konon adanya sesetengah perlantikan itu adalah di luar pengetahuan menteri-menteri yang terbabit.

 Beberapa menteri dikhabarkan pernah meminta latarbelakang kelulusan atau CV daripada beberapa individu yang terlibat dalam politik untuk dicadangkan bagi dilantik mengetuai agensi-agensi kerajaan yang tertentu, tetapi bukan saja ada yang nampaknya tidak diberi peluang sama sekali, meskipun mereka berkelayakan dan mempunyai kelulusan, malah sesetengah yang lain masih tidak ada khabar berita mengenainya sehingga kini.

 Apabila  mereka iaitu orang politik berkenaan merujuknya semula kepada menteri yang meminta CV tadi, jawapan yang diterima ialah – “tunggu nanti PM umumkan”.

 Dengan trend yang ada sekarang, persoalan yang mula kedengaran ialah masih ada harapankah nasib orang-orang politik di bawah Pakatan Harapan?
(ShahbudinHusin 30/09/2018)

0

0

votes
Article Rating
Kongsikan artikel ini


AHLI MPT BERSATU MAHU TUN M KAJI SEMULA DASAR PERLANTIKAN PENGERUSI2
AGENSI KERAJAAN

 Berikutan beberapa tulisan di blog ini yang meluahkan coretan rasa tidak setuju dengan sekian banyak perlantikan golongan profesional menerajui agensi-agensi kerajaan, ia kini turut menarik perhatian seorang pemimpin parti Bersatu sendiri.

 Pengerusi Biro Ekonomi Bersatu, Aziz Yassin berpendapat kerajaan PH pimpinan Tun Mahathir Mohamad perlu menyeimbangkan antara golongan profesional dan orang politik untuk menerajui agensi-agensi kerajaan.

 Katanya, dasar yang hanya melantik orang profesional untuk menjadi pengerusi agensi kerajaan bukan saja tidak adil kepada parti dan pejuang-pejuang politik dalam sama-sama menyumbang untuk negara, malah mungkin menyebabkan agensi berkenaan menyimpang daripada matlamat asal penubuhannya.

 Selebihnya, kata Aziz yang juga Ahli Majlis Pimpinan Tertinggi Bersatu, keputusan mengenepikan orang-orang politik juga akan menyebabkan Bersatu dan lain-lain parti dalam PH menjadi lemah dan kehilangan upaya untuk terus berjuang mengekalkan kuasa dalam pilihanraya yang seterusnya.
Untuk memberi kebaikan kepada parti-parti dalam PH dan menjamin dasar parti yang menjaga kepentingan rakyat dapat dilaksanakan oleh kerajaan, tegas Aziz lagi, adalah lebih berkesan kiranya agensi-agensi kerajaan dipengerusikan oleh pemimpin politik.

 ” Hanya pemimpin politik yang faham tentang perjuangan untuk membela rakyat dan melaksanakan dasar-dasar untuk orang Melayu misalnya, manakala golongan profesional atau mereka yang berlatarbelakangkan keuntungan hanya mementingkan keuntungan semata-mata,” tegas beliau.

 Contohnya seperti MARA, menurut Aziz, mereka yang berlatarbelakangkan politik mesti diberi kedudukan dalam agensi itu kerana ia sebuah badan untuk menjaga kepentingan orang Melayu serta Bumiputera dan bukan berasaskan keuntungan.

 “Dalam hal ini saya ragu-ragu sama ada Pengerusi dan enam Ahli Majlis MARA yang semuanya profesional dan berlatarbelakangkan korporat, perbankan serta insuran benar-benar dapat melaksanakan agenda membantu kaum Bumiputera dengan lebih baik berbanding orang politik,” tambah Aziz lagi.

 Selain itu, Aziz juga tidak setuju dengan tanggapan bahawa perlantikan orang politik mengetuai agensi kerajaan akan mendedahkan mereka kepada perbuatan rasuah, salah guna kuasa dan mengambil kesempatan berbanding golongan profesional.

 Kata beliau, golongan profesional juga terdedah, malah banyak terlibat dengan rasuah serta salah guna kuasa, cuma pengawasan masyarakat secara secara umumnya lebih memberi tumpuan kepada kumpulan orang-orang politik berbanding kalangan profesional.

 Sehubungan dengan kemelut yang semakin menimbulkan keresahan banyak pihak sekarang ini, Aziz mahu Tun Mahathir dan kerajaan PH menyemak kembali dasar tidak melantik pemimpin-pemimpin politik untuk menerajui agensi kerajaan.

 Kata beliau, dalam semua agensi kerajaan, malah GLC, tempat orang profesional sudah pun tersedia sebagai anggota pengurusan kanan dengan jawatan tertinggi sebagai Ketua Pengarah atau Ketua Pegawai Eksekutif.

 Maka itu, tegasnya, untuk memberi keseimbangan agar matlamat parti memperjuangkan nasib rakyat selari dengan halu tuju kerajaan, pemimpin politik wajar diletakkan sebagai Pengerusi dan Ahli Lembaga Pengarah dengan melantik daripada kalangan mereka yang berkelayakan, berkelulusan serta ada kewibawaan dalam agensi-agensi kerajaan.

 “Saya berharap Tun Mahathir dapat meneliti semula perkara ini demi kepentingan dan kebaikan yang lebih menyeluruh untuk agama, bangsa dan negara,”  jelas Aziz yang juga bekas Ahli Parlimen Muar, Johor.
(ShahbudinHusin 01/10/2018)

0

0

votes
Article Rating
Kongsikan artikel ini


JOM RAMAI2 KITA SAMBUT KEPULANGAN WIRA NEGARA

 SAMBUTAN KEPULANGAN YAB TUN DR MAHATHIR MOHAMAD
 PERDANA MENTERI MALAYSIA DARIPADA PERHIMPUNAN AGUNG PERTUBUHAN BANGSA-BANGSA BERSATU

 Sempena kepulangan YAB Tun Dr Mahathir Mohamad, Perdana Menteri Malaysia, daripada menyampaikan ucapan di Perhimpunan Agung Pertubuhan Bangsa-Bangsa Bersatu di New York, Amerika Syarikat, Parti Pribumi Bersatu Malaysia dengan sukacitanya menjemput rakyat Malaysia untuk menyambut ketibaan YAB Tun di
Lapangan Terbang TUDM Subang pada 2 Oktober 2018 (Selasa) jam 5.00 petang.

 Acara sambutan ini diadakan untuk menzahirkan kebanggaan rakyat Malaysia di atas ketegasan dan keberanian YAB Tun menyampaikan pendirian negara kita mengenai isu-isu ekonomi, politik dan kemanusiaan sejagat serta mengharumkan semula nama Malaysia di persada dunia. Ucapan YAB Tun telah disambut baik oleh masyarakat antarabangsa dan sewajarnya diberikan penghormatan.

 Saya mewakili seluruh kepimpinan Pakatan Harapan dan Bersatu Malaysia amat berbesar hati menjemput rakyat Malaysia untuk bersama-sama menyambut kepulangan YAB Tun sebagai wira negara.

 DATO’ HJ MARZUKI BIN YAHYA
 Setiausaha Agung
 Parti Pribumi Bersatu Malaysia

0

0

votes
Article Rating
Kongsikan artikel ini


ISA SAMAD TAK DAPAT UNDI UMNO?

 Sebagai calon Bebas dan bekas Ketua UMNO Bahagian Teluk Kemang (sekarang ditukar kepada Port Dickson) selama lebih 30 tahun, satu-satu “lombong” yang menjadi sandaran Isa Samad dalam pilihanraya kecil Port Dickson pada 13 Oktober ini ialah undi daripada ahli-ahli UMNO sendiri.

 Keadaan itu malah selari dengan sebab utama bekas Pengerusi Felda itu bertanding sebagai calon Bebas adalah kerana UMNO tidak meletakkan calonnya di Port Dickson.

 Selain itu, kedudukannya sebagai anak tempatan berbanding Anwar Ibrahim dan calon Pas yang merupakan orang luar, Isa juga bergantung harap kepada rangkaian saudara-maranya yang ramai, terutama di kawasan Bagan Pinang dan Linggi untuk memberi kelebihan kepadanya.

 Atas perkiraan itu, Isa dikatakan yakin peluangnya sedang terbuka luas untuk memenangi pilihanraya kecil Port Dickson ini, meskipun beliau hanya bertanding sebagai calon Bebas.

 Bagaimanapun, tinjauan awal di beberapa kawasan di Port Dickson mendapati harapan Isa untuk memperolehi undi daripada kalangan ahli-ahli UMNO mungkin tidak kesampaian seperti yang dijangkanya.
Ini kerana ramai ahli dan penyokong UMNO yang merupakan pengundi kawasan itu agak keberatan untuk memberi undi kepada Isa atas alasan beliau bertanding atas tiket Bebas kali ini.

 Kata mereka, jika Isa bertanding atas tiket BN, memang mereka tiada masalah untuk menyokongnya, tetapi agar sukar sedikit apabila bertanding atas tiket Bebas kerana ia sudah merupakan wadah yang berbeza dengan UMNO dan BN.

 Lagi pun, pemimpin UMNO peringkat atasan sudah mengeluarkan kenyataan memboikot pilihanraya ini.

 “Atas sebab itu, kemungkinan besar kami akan turut memboikotnya dengan tidak keluar mengundi,” kata seorang pengundi yang ditemui bersama sekumpulan rakan-rakannya di sebuah kedai makan di pekan Batu 4 Port Dickson, malam semalam.

 Beliau juga turut menjangkakan ramai lagi di kalangan pengundi UMNO yang akan bertindak sepertinya.

 Dalam perkembangan lain, beberapa Wanita UMNO cawangan juga dikesan akan mengadakan lawatan ke destinasi tertentu untuk mengelakkan ahli-ahlinya mengundi pada 13 Oktober nanti.

 Ada yang akan mengadakan lawatan ke Kelantan, Terengganu, Langkawi dan beberapa tempat lain pada tarikh 13 Oktober yang bersamaan dengan hari mengundi itu.

 Jika trend ini berlaku secara lebih meluas, harapan Isa untuk memperolehi undi daripada kalangan ahli-ahli UMNO sudah pasti tidak kesampaian dan sekaligus menipiskan peluangnya untuk memberi cabaran yang sengit kepada Anwar.

 Selain itu, kekurangan ketara Isa juga ialah pengundi bukan Melayu, tak kira Cina atau India,  dilihat lebih memihak kepada Anwar berbanding dirinya.

 Beberapa orang yang sempat ditemui kelihatan sangat teruja dengan kehadiran Anwar sebagai bakal Perdana Menteri yang memilih bertanding di Port Dickson berbanding Isa yang dianggap zamannya telah pun berlalu.

 Meskipun Anwar dirasakan tiada masalah untuk mencapai kemenangan, cabaran besar buat PH di Port Dickson ini adalah untuk memastikan peratusan keluar mengundi lebih tinggi berbanding tiga pilihanraya kecil sebelum ini yang mana peratusannya di bawah 50 peratus.

 Lebih tinggi peratusan yang keluar mengundi, majoriti kemenangan Anwar dijangka turut lebih besar dan ia adalah penting untuk memberi gambaran bahawa pengundi Port Dickson amat mengalu-alukan kemenangannya sebagai bakal Perdana Menteri untuk masa depan negara.
(ShahbudinHusin 02/09/2018)

0

0

votes
Article Rating
Kongsikan artikel ini


TANPA MAAF DAN MEMAAFKAN, APA YANG TERSIRAT DI SEBALIKNYA?

 Kata Tun Mahathir Mohamad, beliau tidak pernah secara rasmi meminta maaf kepada Anwar Ibrahim berhubung permusuhan mereka pada 1998 dahulu yang membawa kepada pemecatan bekas Timbalan Perdana Menteri itu.

 Katanya, perkara itu tidak pernah dibangkitkan ketika mereka menjalinkan semula kerjasama untuk menumbangkan Najib Razak pada PRU14 yang lalu.

 Selebihnya, tambah Tun Mahathir, beliau juga tidak boleh dipersalahkan atas keputusan yang dibuat oleh mahkamah terhadap Anwar.

 Secara tidak langsung, ini bermakna kerjasama Tun Mahathir dan Anwar dalam menyingkirkan Najib telah berlaku dalam keadaan tanpa maaf dan hanya semata-mata atas perkiraan politik.
Kenapa Tun Mahathir tidak meminta maaf?

 Adakah beliau beranggapan bahawa tindakannya pada 1998 dahulu sentiasa betul?

 Atau oleh kerana pada anggapan Tun Mahathir,  kesalahan sebenarnya adalah pada Anwar, lalu tiada keperluan bagi beliau untuk meminta maaf?

 Bagi Anwar pula, meskipun banyak kali sebelum ini beliau mengatakan sudah lama memaafkan Tun Mahathir, beliau juga tidak pernah mengharapkan adanya permohonan maaf daripada Perdana Menteri terhadapnya.

 Sebaliknya, kata bakal Perdana Menteri ke-8 itu, yang penting beliau telah lama memaafkan Tun Mahathir dan berpuas hati dapat bekerjasama semula dengannya.

 Dalam hal ini, itu sudah cukup, tambah Anwar lagi.

 Apakah makna semua ini – seorang tidak pernah meminta maaf dan seorang lagi sudah lama mengambil sikap memaafkan?

 Siapakah yang lebih terpuji?
Apakah dengan tidak memohon maaf itu bermakna akan mudah berlaku permusuhan kali kedua?

 Atau tanpa maaf  turut bererti tiada keperluan lagi untuk saling bermusuhan dan mereka hanya perlu menumpukan kepada saling bekerjasama saja?

 Bagaimana pula dengan keputusan Anwar yang sudah lama memaafkan Tun Mahathir, apakah ia tanda beliau tidak mahu bermusuh lagi atau bila-bila boleh melakukan permusuhan baru?

 Berbaik, bermusuh dan berbaik semula dengan seorang tanpa memohon maaf dan seorang lagi sudah lama memaafkan – apakah episod seterusnya?
(ShahbudinHusin 03/09/2018)

0

0

votes
Article Rating
Kongsikan artikel ini


APA PERASAAN RAKYAT MALAYSIA?

Selepas Najib Razak yang setakat ini sudah berdepan dengan 32 pertuduhan di mahkamah, kini isterinya, Rosmah Mansor pula menerima nasib yang sama.

 Ketika hadir memberi keterangan di Bangunan SPRM Putrajaya sejak pagi, pada jam 3.20 petang tadi, Rosmah ditahan oleh agensi anti rasuah itu.

 Ini bermakna beliau akan bermalam di lokap SPRM pada malam ini sebelum dibawa ke mahkamah pagi esok untuk menghadapi pertuduhan.

 Menurut laporan media, sekurang-kurangnya 15 pertuduhan berkaitan penggubahan wang haram bakal dikenakan kepadanya di Mahkamah Sesyen Kuala Lumpur esok.

 Sebagaimana Najib yang merupakan bekas Perdana Menteri pertama dalam sejarah negara didakwa di mahkamah, Rosmah juga mencatat sejarah sebagai isteri bekas Perdana Menteri yang pertama didakwa di mahkamah.
Apa agaknya perasaan rakyat Malaysia dengan penahanan dan pendakwaan terhadap Rosmah ini?
Syukur Alhamdulillah?
Suka?
Sudah sepatutnya?
Kesian dan simpati?
Tak patut?
Peluang untuk muhasabah?
Yang mana satu ada dalam hati kita?
(ShahbudinHusin 03/10/2018).

0

0

votes
Article Rating
Kongsikan artikel ini


KEMENANGAN ANWAR ADALAH KEMENANGAN PAKATAN HARAPAN

Kempen pilihanraya kecil Port Dickson nampaknya menjadi semakin rancak dalam sehari dua kebelakangan ini apabila beberapa pemimpin kanan Pakatan Harapan mula menunjukkan muka mereka.

 Dr. Wan Azizah Wan Ismail, Azmin Ali, Mohamad Sabu, S Kulasegaran dan beberapa pemimpin lain adalah antara nama-nama yang dikesan paling awal datang berkempen untuk Anwar Ibrahim di Port Dickson ini.

 Adalah dipercayai bermula hujung minggu ini dan berterusan sehingga ke hari mengundi pada 13 Oktober, Port Dickson akan terus meriah dengan kehadiran ramai lagi pemimpin daripada PKR, DAP, Amanah serta Bersatu untuk memenuhi program ceramah dan pelbagai acara kempen yang lain.

 Meskipun Isa Samad dan calon Pas adalah antara enam pencabar yang ada sedikit pengaruh di Port Dickson, rata-rata yakin Anwar tidak ada masalah besar untuk memenangi pilihanraya ini.
Realitinya, berbanding semua calon lain, lebih ramai yang lain mahu melihat Anwar memenangi pilihanraya kecil ini dengan majoriti yang cemerlang.

 Kehadiran Anwar bertanding bukan saja mewakili PKR, tetapi juga sebagai calon PH yang mana dirinya telah disepakati sebagai bakal Perdana Menteri untuk menggantikan Tun Mahathir Mohamad.

 Untuk itu, Anwar bukan saja harus menang pada 13 Oktober ini, tetapi juga mesti dimenangkan dengan perolehan undi serta majoriti yang cukup meyakinkan.

 Sebagaimana kita menerima baik apabila Tun Mahathir mahu berbaik dan berjumpa dengannya di mahkamah dulu, malah setuju nama beliau dinamakan sebagai Perdana Menteri ke-8, bahkan dalam usaha merangka beberapa strategi PRU14 pula membuatkan Tun Daim Zainuddin sendiri sanggup menghidupkan lesen guamannya bagi memudahkan berjumpa Anwar di penjara – sikap, pendirian dan hati semua pihak dalam PH juga seharusnya tidak berubah di Port Dickson ini.

 Semua orang yang cintakan PH mesti berusaha memenangkan Anwar  seperti mana mereka bekerja memenangkan PH, termasuk kerusi yang ditandingi oleh Tun Mahathir di Langkawi pada PRU14 yang lalu.

 Kemenangan cemerlang Anwar di Port Dickson akan terus menjamin kestabilan kerajaan PH secara keseluruhannya daripada sebarang anasir yang cuba menggugatnya.

 Ini kerana, jika Anwar tidak menang dengan undi yang selesa, ia tentu sedikit sebanyak akan menggugat kedudukan PH di mata rakyat dan pihak pembangkang akan berterusan mengambil kesempatan daripadanya.

 Mulut pengkritik dan pembangkang hanya akan tertutup dengan sendirinya selepas Anwar diumumkan menang dengan kejayaan gemilang pada malam 13 Oktober nanti.

 Untuk itu, semua pihak dalam PH tiada pilihan lain selain terus berusaha bersama-sama dan saling berganding bahu ke arah itu. Kemenangan Anwar adalah kemenangan Pakatan Harapan secara keseluruhannya.

 Selepas Tun Mahathir, Anwarlah yang paling sesuai dan paling tepat untuk menerajui negara ini berdasarkan pengalaman, kecekalan dan hubungan baiknya dengan pelbagai pihak di peringkat antarabangsa.
(ShahbudinHusin 04/10/2018)

0

0

votes
Article Rating
Kongsikan artikel ini


SEDIA DIHINA TIDAK BERMAKNA BEBAS MENGHINA

 Perdana Menteri, Tun Mahathir Mohamad sekali lagi menunjukkan jiwa besar dan gagah beraninya beliau sebagai seorang pemimpin apabila meminta pihak polis agar berhenti menahan mereka yang membuat penghinaan terhadapnya.

 Kata Tun Mahathir, penghinaan tidak memberi kesan kepadanya, malah ahli politik mesti sedia dikritik atau diejek sekali pun.

 “Perkara itu (tangkapan kepada orang yang menghina) tidak sepatutnya berlaku. Saya tidak keberatan dihina oleh sesiapa pun, ia tidak akan menjejaskan saya.

 “Terdapat satu kes di Pulau Pinang dan saya telah beritahu pihak polis agar tidak mengambil sebarang tindakan kepada mereka.

 “Ahli politik mesti menerima apabila dikritik atau diejek,” tegas Tun Mahathir lagi.

 Sesungguhnya kita amat berbangga dengan adanya seorang Perdana Menteri seperti ini – berani berdebat, berhujah, berdepan apa jua cabaran, bahkan terbuka untuk dikritik dan dihina.
Tun Mahathir nyata amat berbeza dengan Najib Razak yang bukan saja tidak pernah berani untuk berdebat atau berhujah, malah hanya berdiam diri terhadap tangkapan demi tangkapan kepada mereka yang mengkritiknya ketika beliau berkuasa dahulu.

 Sikap dan pendirian Najib itu  seolah-olah menunjukkan beliau setuju dan merestui semua tangkapan yang dilakukan itu.

 Harus kita sedari bahawa sekarang adalah era keterbukaan dan media sosial menguasai pemikiran. Melalui media sosial juga semua orang adalah “wartawan”  yang punya akses meluahkan perasaan, menulis pandangan dan melaporkan kejadian.

 Lantaran itu, berita tidak lagi diperolehi semata-mata melalui media rasmi. Dalam kebanyakan kes, berita yang dilaporkan oleh “wartawan tanpa tauliah”  di media sosial selalunya lebih cepat dan berkesan dalam menarik perhatian masyarakat.

 Selaras dengan perubahan itu, mereka yang bergelar pemimpin juga mesti sedia berubah. Ia bermakna mereka mesti sedia dikritik dan diintip pergerakan sebaik saja keluar rumah dan sehinggalah pulang, waima pada lewat malam sekali pun.

 Dalam erti kata lain, menjadi pemimpin di era media sosial ini mesti lebih berdaya tahan dan berjiwa pejuang. Jika tidak, lebih baik jadi pegawai kerajaan atau pekerja swasta yang hanya memberi tumpuan kepada keluarga semata-mata.

 Meskipun demikian, berikutan telah tersedia dan diterima adanya undang-undang berkaitan fitnah, berita palsu dan menyakitkan hati yang keterlaluan atau sehingga boleh menyebabkan ancaman kepada keharmonian masyarakat, ia tidaklah bermakna seseorang itu boleh menghina, mengejek dan mengaibkan pemimpin sesuka hati atau sebebasnya sehingga terkeluar daripada batas moral yang sepatutnya.

 Kesediaan Tun Mahathir untuk dikritik dan diejek bukan bermakna mereka yang tidak setuju dengannya boleh mengungkapkan ucapan paling kasar, mengedit gambar atau mereka-reka sesuatu yang palsu dan melampau terhadapnya.

 Ia seperti kita memandu di lebuhraya di mana jika tidak banyak kenderaan atau tiada kamera pengawas kelajuan, memang kita boleh memandu selaju mana sekali pun, tetapi jika sampai mengakibatkan kemalangan atau kematian kepada orang lain, sudah tentu tidak terlepas daripada hukuman.

 Apa pun, keberanian Tun Mahathir untuk sedia dikritik, dihina dan diejek dan meminta pihak polis tidak sesuka hati menangkap mereka yang melakukannya, ia seharusnya menjadi rangsangan kepada semua pemimpin untuk tampil lebih baik serta memberi khidmat yang tidak dipertikaikan oleh rakyat.

 Mesej tersirat Tun Mahathir ialah jika pemimpin itu sentiasa bersikap baik, amanah, menjaga rakyat, tidak songlap duit kerajaan, tidak bermewah, tidak membazir dan tidak menyimpan berlambak-lambak wang tunai atau emas berlian  di rumah, maka tiada sebab untuk mereka dihina dan diejek secara keterlaluan oleh sesiapa pun.
(ShahbudinHusin 04/10/2018)

0

0

votes
Article Rating
Kongsikan artikel ini


BETULKAH NAMA TUN MAHATHIR DAN ANWAR TIDAK CUKUP KUAT?

 Macam-macam cara dan macam-macam gaya untuk menang dan memperolehi undi.

 Suatu ketika, dikontarkan kata-kata bahawa Rafizi Ramli bertanding sebagai Timbalan Presiden PKR ialah untuk memastikan Anwar Ibrahim tidak terhalang daripada jadi Perdana Menteri.

 Kononnya, jika Azmin Ali yang terus memegang jawatan itu, maka akan kempunanlah Anwar kepada kerusi itu buat kali yang keduanya.

 Namun, setelah memasuki episod pengundian, kita tidak pernah lagi mendengar sesiapa daripada kem Rafizi mendendangkan lagu kempen sebegitu.

 Mungkin sudah beralih kepada kaedah kempen yang lain agaknya!
Yang nyata, Rafizi nampaknya sudah kalah kepada Azmin di dua negeri – Pulau Pinang dan Johor.

 Mungkinkah cara kempen beliau selama ini tidak begitu diterima?

 Begitu pun, persaingan di negeri-negeri lain masih lagi terbuka dan masing-masing terus berebut memperolehi undi.

 Tetapi, dalam mahu mengejar undi dan kemenangan seterusnya di negeri-negeri lain, terdengar pula nada kempen yang agak menjengkelkan  iaitu dengan mengatakan bahawa Azmin adalah faktor penting yang membawa kepada kemenangan Pakatan Harapan dalam pilihanraya lalu.

 Kata yang tukang kempen iaitu Saifuddin Abdullah, Menteri Luar, nama Tun Mahathir Mohamad dan Anwar Ibrahim ketika PRU 14 belum cukup kuat untuk meyakinkan rakyat mengundi Pakatan Harapan.

 Ketika itu, tambah beliau, nama Azminlah yang terpaksa dijual berdasarkan rekodnya dalam mentadbir Selangor.

 “Masa nak menang pilihanraya kita jual nama dia, masa nak pilih Timbalan Presiden PKR, kita tak mahu…tak bolehlah,” kata Saifuddin yang jelas berada berada di kem Azmin.

 Wahh…ini sudah dikira “penemuan baru” – Azmin faktor penting Pakatan Harapan menang PRU14 kerana nama Tun Mahathir dan Anwar tidak cukup kuat untuk meyakinkan rakyat.

 Bolehkah sesiapa setuju bahawa nama Tun Mahathir dan Anwar tidak cukup kuat untuk menang PRU14 lalu dan jika tanpa Azmin, Pakatan Harapan mungkin tidak mampu menumbangkan BN?
Adakah, setidak-tidaknya menurut tafsiran Saifuddin, nama Azmin seorang saja sebenarnya lebih kuat berbanding  gandingan Tun Mahathir dan Anwar?
Jika Tun Mahathir tidak berganding dengan Anwar pada PRU14 lalu, siapa agaknya yang memerintah negara ketika ini?
(ShahbudinHusin 05/10/2018)

0

0

votes
Article Rating
Kongsikan artikel ini


KEHADIRAN TUN M JADIKAN KEDUDUKAN PM KE-8 SEMAKIN TIDAK DIRAGUI

Sememangnya sepanjang menjadi Perdana Menteri selama 22 tahun sebelum ini, Tun Mahathir Mohamad tidak pernah turun berkempen dalam mana-mana pilihanraya kecil yang diadakan.

 Semua tugas mengepalai kempen pilihanraya kecil sebaliknya diserahkan sepenuhnya kepada timbalannya saja.

 Sebab itu, Tun Mahathir juga tidak berhajat untuk turun berkempen dalam pilihanraya kecil Port Dickson ini.

 Awal-awal itu beliau menyatakan, meskipun menyokong sepenuhnya Anwar Ibrahim yang bertanding dalam pilihanraya kecil itu, tetapi menyatakan tidak akan turun berkempen untuk bakal penggantinya itu.

 Ia sepatutnya tidak menjadi isu sama sekali.
 Tetapi, oleh kerana masih ramai yang bercakap mengenai hubungan mereka berdua yang kononnya tidak mesra dan untuk mengelakkan ia terus berlarutan serta mungkin bertambah buruk, Tun Mahathir akhirnya memutuskan untuk turun berkempen bagi memastikan kemenangan Anwar di Port Dickson.

 Jadual beliau akan turun ke Port Dickson ialah pada hari Isnin, 8 Oktober di mana beberapa pemimpin kanan Pakatan Harapan yang lain akan turut sepentas bersama Tun Mahathir pada malam tersebut.

 Semoga dengan turunnya Tun Mahathir membantu kempen Anwar, tiada lagi cakap-cakap atau bisik-bisik mengenai kerenggangan hubungan mereka itu.
Realitinya, dengan turunnya Tun Mahathir ke Port Dickson, beliau bukan saja menyokong Anwar, malah mahu bakal Presiden PKR itu menang dengan cemerlang untuk bergelar Ahli Parlimen semula.
 Realitinya juga, dengan turunnya Tun Mahathir membantu kemenangan Anwar, tidak harus kedengaran sebarang keraguan lagi mengenai kedudukan siapa yang harus bergelar Perdana Menteri ke-8.

 Untuk itu, pengundi Port Dickson tiada alasan lagi untuk tidak memenangkan Anwar dengan cemerlang pada 13 Oktober nanti dan memperolehi Ahli Parlimen yang akan bergelar Perdana Menteri, sekaligus tentunya jauh sekali untuk mengundi calon-calon lain yang tidak ubah umpama “tong kosong” semata-mata.
Anwar sebagai Perdana Menteri ke-8 adalah pilihan terbaik untuk negara dan merupakan pilihan Tun Mahathir juga.
(ShahbudinHusin 05/10/2018)

0

0

votes
Article Rating
Kongsikan artikel ini


HABIS, NAK GUNA DUIT MANA LAGI?

Najib Razak dan Rosmah Mansor sehingga ini sudah dihadapkan dengan 49 pertuduhan di mahkamah berkaitan skandal 1MDB.

 Daripada jumlah itu, Najib berdepan 32 pertuduhan, manakala selebihnya iaitu 17 pertuduhan adalah melibatkan Rosmah.

 Dengan pertuduhan sebanyak itu, wang jaminan yang terpaksa dibayar oleh kedua-dua mereka ialah sebanyak RM6.5 juta.

 Sehubungan itu, anak perempuan Najib, Nooryana Najwa mengeluh kerana ibu dan bapanya terpaksa menggunakan wang simpanan peribadi dan meminta bantuan saudara mara untuk membayar ikat jamin, selain bagi bayaran yuran guaman yang turut dipercayai berjumlah berjuta-juta juga banyaknya.

 Beberapa bulan kebelakangan ini adalah masa yang sangat mencabar bagi emak dan ayah, kata beliau.

 Sebenarnya, tiada apa yang perlu dikeluhkan sangat oleh anak Najib yang dikenali dengan panggilan Gina itu.

 Apa yang dilalui oleh ayah dan ibunya adalah proses biasa bagi sesiapa juga yang berdepan dengan tindakan mahkamah, malah orang lain ada yang lebih sengsara lagi.

 Jika bukan menggunakan wang simpanan dan meminta bantuan saudara mara, apakah ada cara lain lagi?

 Apakah Gina mengharapkan ada sesiapa yang sudi menolong untuk membayarkan wang jaminan dan yuran guaman untuk ayah dan ibunya?

 Tetapi, bukankah Najib dan Rosmah masih dikira beruntung kerana sehingga ini tetap mampu membayar ikat jamin dan melunaskan yuran guamannya?

 Sekurang-kurangnya ia bermakna Najib ada wang simpanan yang banyak dan ramai saudara-mara yang sudi membantunya.

 Bayangkan orang lain yang tiada simpanan dan tidak ada juga saudara-mara yang mahu membantu di mana akhirnya mereka terpaksa bermalam di lokap menunggu hari perbicaraan.

 Untuk itu, tak usahlah beliau mengeluh dan cuba meminta simpati, tambahan lagi skandal 1MDB yang melibatkan ayah dan ibunya itu telah menjadi sebutan di seluruh dunia

 Fikirkanlah sama kesan skandal 1MDB itu kepada rakyat dan negara yang mungkin bertahun-tahun terpaksa menanggung bebannya.
(ShahbudinHusin 06/10/2018)

0

0

votes
Article Rating
Kongsikan artikel ini


SIAPA KITA JIKA MASIH TIDAK MAHU MENYOKONG ANWAR?

Hari ini, Pengerusi Majlis Penasihat kerajaan, Tun Daim Zainuddin meluangkan masa petangnya  turun berkempen bersama Anwar Ibrahim di Port Dickson.

 Sudah tentu tujuannya turun itu ialah untuk melihat dan memastikan Anwar sebagai calon Pakatan Harapan menang dengan cemerlang pada pilihanraya kecil 13 Oktober nanti.
Hari Isnin 8 Oktober nanti, Perdana Menteri, Tun Mahathir Mohamad pula akan turun ke Port Dickson dalam program ceramah perdana bersama para pemimpin kanan Pakatan Harapan.

 Ini adalah pertama kali sepanjang memegang jawatan Perdana Menteri, beliau turun berkempen dalam mana-mana pilihanraya kecil.

 Tentulah tujuannya juga untuk melihat dan memastikan kemenangan bakal penggantinya itu.
Lalu, siapa kita jika ada lagi yang menceceh mahu melihat kekalahan Anwar?

 Jika mengaku penyokong Pakatan Harapan, wajarkah mereka yang masih bersikap sebegitu?
(ShahbudinHusin 06/10/2018)

0

0

votes
Article Rating
Kongsikan artikel ini